qundao/data-zh-poetry huggingface dataset:
藕花亭杂咏为梁浮山中书·其十
作者：霍与瑕
朝代：明

待月藕花亭，衣冠集穗城。天香飘渐细，国色影弥清。鹤发欣陪侍，犀觞得屡擎。独惭才思短，授简赋难成。
藕花亭杂咏为梁浮山中书·其十一
作者：霍与瑕
朝代：明

雨洗重重暑，风传阵阵香。是谁歌白纻，有客赋青湘。酒宽知己量，醉觉过人狂。公自怜才者，寥天恕阮康。
藕花亭杂咏为梁浮山中书·其十二
作者：霍与瑕
朝代：明

高兴逢贤主，杯盘晚未收。白华歌进酒，明月坐邀秋。得食驯坭鲋，忘机狎野鸥。汪汪千顷度，不忝旧风流。
藕花亭杂咏为梁浮山中书·其四
作者：霍与瑕
朝代：明

一瓣可游仙，花潭到九天。歌声微远岸，棹影入轻烟。举袂招那得，凌波去可怜。坐令同赏伴，怅望五云边。
衡门逸叟歌
作者：霍与瑕
朝代：明

夏滘之水，上溯端州，下接三山。巨浸洪流，有美幽人宅其间，修真理性驻红颜。朝朝暮暮桃花渚，岁岁年年荔子湾。衡门斜对清溪绿，半亩山园围翠竹。春来语鸟夏鸣蝉，秋老黄花冬梅馥。四时好景春复春，悠悠行乐武陵人。村歌时和两三曲，市酒频倾十数巡。忽以行年八十一，回首青春曾几日。隙驹转瞬人间世，保和抱静吾且逸。杏坛作德夫何求，每怜夫子亦悲秋。执舆频问长沮辈，下车欲共楚狂谋。晨门荷蓧惓惓意，卫磬一声千古愁。纵然功业等尧舜，亦是太山云上浮。莫己知焉斯已矣，何须用我为东周。同时更有野哉由，乘桴喜从东海游。大鱼腹中虽可葬，何如沂水且休休。逸叟从来知此意，衡门啸傲无他技。大鹏九万自扶摇，鹪鹩一枝亦堪寄。春风秋月无尽藏，吟弄不知老将至。谁哉高唱逸民歌，勉斋之子舞婆娑。清尊无酒沽与我，共拉箕仙醉桂坡。
西桥
作者：霍与瑕
朝代：明

秋日凉，葛衣裳，招群命侣踏歌行。一路榕阴过野塘，双双白鹭水中央。美人遥隔蒹葭苍，欲往从之江水长。望望西川宛有梁，惠风吹暖未成霜。砥柱镇涛狂，清流渡不妨，既觏君子乐无央。芙蓉被服良，芝兰笑语香，同心合意美具张。携手登歌绿野堂，炙脯烹鲜浥酒浆。鸣琴鼓瑟杂羽商，长篴短箫声皇皇。踏歌歌有节，好乐乐无荒，南山一曲邦家光。邦家光，寿无疆，回首西江归有梁。
论诗呈双鱼
作者：霍与瑕
朝代：明

俯仰千古馀，将诗与君评。浑浑太古音，雄深为世经。载赓自虞廷，五歌传夏声。商颂既清庙，幽微入无形。上泄天载秘，下宣文治精。小雅及大雅，渊渊皆难名。滔滔江汉流，倬倬云汉明。纪纲万国具，允矣信大成。小雅多言政，大雅多言德。古人信知言，昭昭存简策。伤哉周德衰，变雅一何多。徒写君子忧，丧乱可奈何。王风雅之亡，鄘卫风之变。变雅多隐忧，变风多哀怨。离乱亡国音，万世良足鉴。岂无君子人，幽怀空永叹。更有栖衡门，又如歌简简。轻世肆其志，高尚不自乱。惓惓尼山叟，凤衰游不倦。磬写当年心，滔滔竟不反。晚归正诗歌，百代垂明宪。国风虽离乱，时闻平淡音。降及离骚作，哀思不可任。驰骋不可御，纵横更莫伦。遂为词赋祖，精华世所歆。嗟哉铁石肠，徒寄此璆琳。秦居列国中，其声独浑雄。霸图虽烈烈，夏商亦遗风。矧据关河胜，地厚气亦钟。所以春秋末，居然并七雄。汉初尚淳质，文雅殊未釐。风气颇类秦，诗歌犹甚稀。建武招文学，词章郁以摛。泛滥多雄赋，然而古意衰。一十有九章，实擅汉代辉。下及魏晋间，曹谢揽其奇。作者日以多，风骨日以卑。江左传六朝，纤巧益以滋。诗章与世运，升降展相依。唐亦六朝变，声口皆馀波。济之以浑淳，沛然遂成河。中叶李杜兴，巍然萃其英。古风赖一回，雄才砥沧溟。晚唐又渐靡，清声徒泠泠。作者岂不勤，气习良难胜。五代更无闻，宋朝且未评。渺渺盛世音，终古不复起。气格日以微，波流日以靡。欲障此颓澜，吾侪当自励。驰骤应千古，上下宜百世。囊括尽诸家，包含兼六义。志立事竟成，谁云古人逝。与君更切磋，一篑毋自止。予亦悠悠者，鞭策赖君子。在天有星辰，河汉为其章。在地有山川，草木贲其芳。诗乃人之华，蕴藉耀其光。内外本一致，德言互显藏。实德展无量，矢言自辉煌。古者以道志，末世但轻飏。与君更勉力，内心不可忘。
论诗呈双鱼·其一
作者：霍与瑕
朝代：明

俯仰千古馀，将诗与君评。浑浑太古音，雄深为世经。载赓自虞廷，五歌传夏声。商颂既清庙，幽微入无形。上泄天载秘，下宣文治精。小雅及大雅，渊渊皆难名。滔滔江汉流，倬倬云汉明。纪纲万国具，允矣信大成。
论诗呈双鱼·其七
作者：霍与瑕
朝代：明

唐亦六朝变，声口皆馀波。济之以浑淳，沛然遂成河。中叶李杜兴，巍然萃其英。古风赖一回，雄才砥沧溟。晚唐又渐靡，清声徒泠泠。作者岂不勤，气习良难胜。五代更无闻，宋朝且未评。
论诗呈双鱼·其三
作者：霍与瑕
朝代：明

王风雅之亡，鄘卫风之变。变雅多隐忧，变风多哀怨。离乱亡国音，万世良足鉴。岂无君子人，幽怀空永叹。更有栖衡门，又如歌简简。轻世肆其志，高尚不自乱。惓惓尼山叟，凤衰游不倦。磬写当年心，滔滔竟不反。晚归正诗歌，百代垂明宪。
论诗呈双鱼·其九
作者：霍与瑕
朝代：明

在天有星辰，河汉为其章。在地有山川，草木贲其芳。诗乃人之华，蕴藉耀其光。内外本一致，德言互显藏。实德展无量，矢言自辉煌。古者以道志，末世但轻飏。与君更勉力，内心不可忘。
论诗呈双鱼·其二
作者：霍与瑕
朝代：明

小雅多言政，大雅多言德。古人信知言，昭昭存简策。伤哉周德衰，变雅一何多。徒写君子忧，丧乱可奈何。
论诗呈双鱼·其五
作者：霍与瑕
朝代：明

秦居列国中，其声独浑雄。霸图虽烈烈，夏商亦遗风。矧据关河胜，地厚气亦钟。所以春秋末，居然并七雄。
论诗呈双鱼·其八
作者：霍与瑕
朝代：明

渺渺盛世音，终古不复起。气格日以微，波流日以靡。欲障此颓澜，吾侪当自励。驰骤应千古，上下宜百世。囊括尽诸家，包含兼六义。志立事竟成，谁云古人逝。与君更切磋，一篑毋自止。予亦悠悠者，鞭策赖君子。
论诗呈双鱼·其六
作者：霍与瑕
朝代：明

汉初尚淳质，文雅殊未釐。风气颇类秦，诗歌犹甚稀。建武招文学，词章郁以摛。泛滥多雄赋，然而古意衰。一十有九章，实擅汉代辉。下及魏晋间，曹谢揽其奇。作者日以多，风骨日以卑。江左传六朝，纤巧益以滋。诗章与世运，升降展相依。
论诗呈双鱼·其四
作者：霍与瑕
朝代：明

国风虽离乱，时闻平淡音。降及离骚作，哀思不可任。驰骋不可御，纵横更莫伦。遂为词赋祖，精华世所歆。嗟哉铁石肠，徒寄此璆琳。
读莱轩感事之作走笔漫书
作者：霍与瑕
朝代：明

从来春雨浃旬阴，何事伤春独苦吟。念载燕云徒浪迹，清时流水少知音。不龟自分澼絖手，搏虎早灰冯妇心。且趁雨馀勤种树，明年桑蔗或成林。
读谭二华翁荐书有感自述
作者：霍与瑕
朝代：明

自是人间薄命人，祇应云水寄閒身。萧条野鹤躯偏瘦，歌啸蛰龙诗可嗔。三载虚沾慈尸禄，廿年犹忆帝都春。天涯知己恩难报，空付悲吟泣鬼神。
谒重华
作者：霍与瑕
朝代：明

矫矫焚馀草，共驩赖扫除。重华今在御，赓歌喜都俞。
谢张鄮西见寄佳作
作者：霍与瑕
朝代：明

昨夜北风寒，今朝春日暖。积雪已全消，忽忽春光满。春光散东郊，杨柳渐抽条。赏春未成欢，有美早见招。招我河梁去，征鞍不可驻。回首望同袍，远隔澄江路。澄江波浪深，相思苦不禁。忽然传绿绮，寄我流水音。曲高渺难和，只以藏袖襟。永念矢不忘，珍重比璆琳。
豁然楼燕集
作者：霍与瑕
朝代：明

绿野堂开绿水滨，烟花三径足清真。蓬莱东去无多远，我欲从公一问津。凤凰山色正苍苍，背郭流光到小堂。有客频来开野宴，主人应不厌清狂。连日重登大隐堂，浃旬阴雨见微阳。花枝浥露乌啼慢，人不伤春春自伤。烂熳芳园燕子忙，为愁春事已将相。三旬积雪初晴霁，乱把香坭上画梁。
豁然楼燕集·其一
作者：霍与瑕
朝代：明

绿野堂开绿水滨，烟花三径足清真。蓬莱东去无多远，我欲从公一问津。
豁然楼燕集·其三
作者：霍与瑕
朝代：明

连日重登大隐堂，浃旬阴雨见微阳。花枝浥露乌啼慢，人不伤春春自伤。
豁然楼燕集·其二
作者：霍与瑕
朝代：明

凤凰山色正苍苍，背郭流光到小堂。有客频来开野宴，主人应不厌清狂。
豁然楼燕集·其四
作者：霍与瑕
朝代：明

烂熳芳园燕子忙，为愁春事已将相。三旬积雪初晴霁，乱把香坭上画梁。
贺区玉田七十一用梁穗湾韵
作者：霍与瑕
朝代：明

青鬓半斑七十馀，绿郎五彩侍庭除。寿筵盛设秋风外，锦轴敷陈水石居。高兴昔年应不减，清吟近日更何如。十洲仙岛花长满，我欲从君学钓鱼。
贺省亭殿下新居兼谢见赠
作者：霍与瑕
朝代：明

倚空楼阁众同誇，画栋雕甍接太华。七世藩垣王子宅，万年屏翰帝孙家。竹苞春雨千寻碧，桂树秋风几院花。应有谪仙来受简，落成诗绘满天霞。天孙令望更堪誇，风比清和月比华。两汉旧传为善乐，盛唐谁作大方家。架中长贮三皇典，笔底时开五色花。自愧疏狂承制作，法星堂上灿明霞。
贺省亭殿下新居兼谢见赠·其一
作者：霍与瑕
朝代：明

倚空楼阁众同誇，画栋雕甍接太华。七世藩垣王子宅，万年屏翰帝孙家。竹苞春雨千寻碧，桂树秋风几院花。应有谪仙来受简，落成诗绘满天霞。
贺省亭殿下新居兼谢见赠·其二
作者：霍与瑕
朝代：明

天孙令望更堪誇，风比清和月比华。两汉旧传为善乐，盛唐谁作大方家。架中长贮三皇典，笔底时开五色花。自愧疏狂承制作，法星堂上灿明霞。
贺箕野七十一丁亥正月十三日
作者：霍与瑕
朝代：明

寿域宏开碧玉林，上元春色更骎寻。水通西极源流远，花覆前溪雨露深。几度宾筵陪郑重，七旬命服称徽音。江村烟火盈街市，把酒题诗思不禁。正托茅君写寿诗，忽惊元夜太生奇。云间玉质乌裙使，背有红颜长额儿。月朗朗吟天万里，风清清唳影参差。数声横篴山边过，知是诸仙庆老箕。
贺箕野七十一丁亥正月十三日·其一
作者：霍与瑕
朝代：明

寿域宏开碧玉林，上元春色更骎寻。水通西极源流远，花覆前溪雨露深。几度宾筵陪郑重，七旬命服称徽音。江村烟火盈街市，把酒题诗思不禁。
贺箕野七十一丁亥正月十三日·其二
作者：霍与瑕
朝代：明

正托茅君写寿诗，忽惊元夜太生奇。云间玉质乌裙使，背有红颜长额儿。月朗朗吟天万里，风清清唳影参差。数声横篴山边过，知是诸仙庆老箕。
贺高明尹
作者：霍与瑕
朝代：明

满轮皓彩飞明镜，乌啼夜半千山静。城上传更鼓角齐，叩关行旅候鸣鸡。南海高明接近邻，每闻行客说神君。一堂风月人如玉，四野农桑簇新绿。新成雁塔照黉宫，千秋万岁耸文峰。帝城春昼花如绮，多是公门杞与李。
贺高明尹·其一
作者：霍与瑕
朝代：明

满轮皓彩飞明镜，乌啼夜半千山静。城上传更鼓角齐，叩关行旅候鸣鸡。
贺高明尹·其三
作者：霍与瑕
朝代：明

新成雁塔照黉宫，千秋万岁耸文峰。帝城春昼花如绮，多是公门杞与李。
贺高明尹·其二
作者：霍与瑕
朝代：明

南海高明接近邻，每闻行客说神君。一堂风月人如玉，四野农桑簇新绿。
赠别
作者：霍与瑕
朝代：明

君子归南国，驱马远送之。惠风敷广野，正是暮春时。景物宜共乐，胡然复违兹。聚首曾几何，各去天一涯。对酒不成欢，凄凄复凄凄。折此杨柳枝，以赠之子归。愿及此芳晨，努力扬明辉。莫待秋霜至，萧瑟徒堪悲。
赠别
作者：霍与瑕
朝代：明

携手忽惊袂转分，三城灯火旧比邻。仙舟泛泛桃花水，祖席离离杨柳春。折柳暂翻梅岭曲，看花莫溯武陵津。秋风吹罢鹿鸣管，又是金台射策人。长安风细静无尘，门对西山结近邻。殿阁五云清禁迥，烟花三月玉河春。忽闻蓟北吟庄调，又向江南问楚津。知到羊城过粤秀，倚闾犹有未归人。羽仪廊庙见元公，羡尔徊翔六翮雄。礼乐明明新国子，簪缨滚滚旧家风。潞河冰送江南鹢，庾岭云归塞北鸿。赋别不堪乡土思，一尊聊共海门东。
赠别
作者：霍与瑕
朝代：明

有客自北来，来居历三冬。仲春二月半，归思忽匆匆。酌酒欲饯之，清尊良易空。折花将赠之，碧桃已脱红。抱此耿耿怀，高歌对春风。灿灿野塘花，盈盈碧江水。花开天地春，水满蛟龙起。丈夫远游学，志量应无涘。饱浥罗浮云，归去畴堪拟。珍重远著鞭，脩途驰逸轨。春风把春酒，送远意何深。春雨生春水，归棹去何骎。春云覆春山，极目渺何阴。孤舟涉澜滩，悠悠劳我心。何日梅关外，飞鸿传远音。平安三两字，以慰此孤襟。
赠别·其一
作者：霍与瑕
朝代：明

携手忽惊袂转分，三城灯火旧比邻。仙舟泛泛桃花水，祖席离离杨柳春。折柳暂翻梅岭曲，看花莫溯武陵津。秋风吹罢鹿鸣管，又是金台射策人。
赠别·其一
作者：霍与瑕
朝代：明

有客自北来，来居历三冬。仲春二月半，归思忽匆匆。酌酒欲饯之，清尊良易空。折花将赠之，碧桃已脱红。抱此耿耿怀，高歌对春风。
赠别·其三
作者：霍与瑕
朝代：明

春风把春酒，送远意何深。春雨生春水，归棹去何骎。春云覆春山，极目渺何阴。孤舟涉澜滩，悠悠劳我心。何日梅关外，飞鸿传远音。平安三两字，以慰此孤襟。
赠别·其三
作者：霍与瑕
朝代：明

羽仪廊庙见元公，羡尔徊翔六翮雄。礼乐明明新国子，簪缨滚滚旧家风。潞河冰送江南鹢，庾岭云归塞北鸿。赋别不堪乡土思，一尊聊共海门东。
赠别·其二
作者：霍与瑕
朝代：明

灿灿野塘花，盈盈碧江水。花开天地春，水满蛟龙起。丈夫远游学，志量应无涘。饱浥罗浮云，归去畴堪拟。珍重远著鞭，脩途驰逸轨。
赠别·其二
作者：霍与瑕
朝代：明

长安风细静无尘，门对西山结近邻。殿阁五云清禁迥，烟花三月玉河春。忽闻蓟北吟庄调，又向江南问楚津。知到羊城过粤秀，倚闾犹有未归人。
赠大司马文峰陈老先生东归
作者：霍与瑕
朝代：明

硕人捲经纶，乘桴浮东海。徘徊三水滨，殷勤别群寀。樵西有楚狂，送远歌啰唻。青山足紫芝，春晚芳堪采。行乐且行乐，今之从政殆。西北天柱倾，东南地维拆。日月代盈亏，寒暑互因革。世界无员满，达观乃不惑。古哲有真言，顺应无留迹。行乐且行乐，清江漱寒石。东皇布春令，雷雨遍九州。须臾朗日出，渥泽一时收。造物固如此，至人每同流。舍则为龙蟠，用则为麟游。行乐且行乐，商霖待有秋。硕人应昌运，两秉南天钺。涕泗拊疮痍，笑谈安臲卼。巍碣镂人心，戎功耀金阙。胡然逊硕肤，去弄沧溟月。行乐且行乐，徵书在明发。
赠大司马文峰陈老先生东归·其一
作者：霍与瑕
朝代：明

硕人捲经纶，乘桴浮东海。徘徊三水滨，殷勤别群寀。樵西有楚狂，送远歌啰唻。青山足紫芝，春晚芳堪采。行乐且行乐，今之从政殆。
赠大司马文峰陈老先生东归·其三
作者：霍与瑕
朝代：明

东皇布春令，雷雨遍九州。须臾朗日出，渥泽一时收。造物固如此，至人每同流。舍则为龙蟠，用则为麟游。行乐且行乐，商霖待有秋。
赠大司马文峰陈老先生东归·其二
作者：霍与瑕
朝代：明

西北天柱倾，东南地维拆。日月代盈亏，寒暑互因革。世界无员满，达观乃不惑。古哲有真言，顺应无留迹。行乐且行乐，清江漱寒石。
赠大司马文峰陈老先生东归·其四
作者：霍与瑕
朝代：明

硕人应昌运，两秉南天钺。涕泗拊疮痍，笑谈安臲卼。巍碣镂人心，戎功耀金阙。胡然逊硕肤，去弄沧溟月。行乐且行乐，徵书在明发。
赠张印江社丈
作者：霍与瑕
朝代：明

侍君江海间，匆匆秋复春。野水玩游鱼，空山看出云。花发园林媚，机忘鸥鸟驯。浩歌复浩歌，云水傲閒身。九老聚香山，玄谈何清真。一自出山来，冉冉各风尘。羡君理旧绪，鸣珂佩华绅。朝探岭外梅，暮泊柳河津。显显服新命，肃肃拜圣人。世路际清平，直道乃长伸。看君奋休烈，指日画麒麟。我亦乘风便，徊翔淮海滨。然而野鹤性，终非凰凤群。即当返初服，毋为明哲嗔。君了天皇事，应步赤松芬。此时订旧盟，参同更细论。努力且努力，前有无穷门。
赠效泉之官澄迈
作者：霍与瑕
朝代：明

少年高折蟾宫桂，馨香散满仙城第。今年挟策谒明君，彤庭拜职荣遭际。儒官原是最清阶，授业传经称素怀。不妨水远山长去，凉秋九月渡琼崖。琼崖自昔称奇甸，钟灵孕秀多文献。更有白玉诸老仙，爱此明都每留恋。羡尔风流伯仲间，翛翛行役几关山。高帆万里驰一刻，吞吐沧溟祇等閒。沧溟东望多烟屿，想到蓬莱无几许。我有金函尺素书，凭寄白云旧真侣。白云丹水自悠悠，朗吟骑鹤忽千秋。电光泡沫人间世，何当更订铁桥游。
赠沈尹北征
作者：霍与瑕
朝代：明

君子急王事，岁暮远行役。楫舟江之干，相送长太息。威凤翔碧空，何时见毛翼。神龙雨中原，南州谢浓泽。相送复相送，劳思增忉怛。回首十七年，群居在京华。柳树曲湾湾，四围少人家。春昼有啼莺，春宵闻乱蛙。春水满池塘，春风飘落花。执手递行吟，点瑟更回琴。君倡流水调，吾亦续馀音。倏忽各一天，蹉跎岁月深。愚陋少切磋，寥落至如今。清朝选骏逸，骐骥入驰驱。发轫试康庄，来下广州车。庭前雀可罗，门绝故人书。大奸与巨姓，屏息若籧篨。廉公信有威，赫赫民所都。茕茕遵古道，独行无俦侣。世利激湍波，拿舟固凝伫。春敷九泽云，月照逃亡宇。慇勤三载间，抚字良辛苦。吾民太蠢愚，铭镂空心膂。甘棠惜低枝，黍苗忆膏雨。瞻望衮衣归，何时复来处。山高松桧青，水落寒潭碧。松桧有贞心，寒潭无潦迹。保此皎洁姿，远诣当何极。珍重复珍重，古辙应遐历。中林有故人，青眼为君拭。昨日出西樵，山人远寄声。学贵见大意，道贵究大成。治贵识大体，事贵举大经。琐琐细末间，何苦太经营。近民民自亲，吏弊安足惩。民散吾远之，返本源乃清。所以古先人，一一理性情。振振明道子，千载有徽称。北风落榕叶，暮潮送远舟。对酒无多言，情意郁绸缪。我歌君为醉，莫惜此巨瓯。明发胥江上，江水空悠悠。生在太平时，四海无疆址。南北游宦途，相去万馀里。一朝分袂别，便是天涯事。深秋八九月，鸿雁多南逝。极目霄汉间，应有书来寄。
赠沈尹北征·其一
作者：霍与瑕
朝代：明

君子急王事，岁暮远行役。楫舟江之干，相送长太息。威凤翔碧空，何时见毛翼。神龙雨中原，南州谢浓泽。相送复相送，劳思增忉怛。
赠沈尹北征·其七
作者：霍与瑕
朝代：明

北风落榕叶，暮潮送远舟。对酒无多言，情意郁绸缪。我歌君为醉，莫惜此巨瓯。明发胥江上，江水空悠悠。
赠沈尹北征·其三
作者：霍与瑕
朝代：明

清朝选骏逸，骐骥入驰驱。发轫试康庄，来下广州车。庭前雀可罗，门绝故人书。大奸与巨姓，屏息若籧篨。廉公信有威，赫赫民所都。
赠沈尹北征·其二
作者：霍与瑕
朝代：明

回首十七年，群居在京华。柳树曲湾湾，四围少人家。春昼有啼莺，春宵闻乱蛙。春水满池塘，春风飘落花。执手递行吟，点瑟更回琴。君倡流水调，吾亦续馀音。倏忽各一天，蹉跎岁月深。愚陋少切磋，寥落至如今。
赠沈尹北征·其五
作者：霍与瑕
朝代：明

山高松桧青，水落寒潭碧。松桧有贞心，寒潭无潦迹。保此皎洁姿，远诣当何极。珍重复珍重，古辙应遐历。中林有故人，青眼为君拭。
赠沈尹北征·其八
作者：霍与瑕
朝代：明

生在太平时，四海无疆址。南北游宦途，相去万馀里。一朝分袂别，便是天涯事。深秋八九月，鸿雁多南逝。极目霄汉间，应有书来寄。
赠沈尹北征·其六
作者：霍与瑕
朝代：明

昨日出西樵，山人远寄声。学贵见大意，道贵究大成。治贵识大体，事贵举大经。琐琐细末间，何苦太经营。近民民自亲，吏弊安足惩。民散吾远之，返本源乃清。所以古先人，一一理性情。振振明道子，千载有徽称。
赠沈尹北征·其四
作者：霍与瑕
朝代：明

茕茕遵古道，独行无俦侣。世利激湍波，拿舟固凝伫。春敷九泽云，月照逃亡宇。慇勤三载间，抚字良辛苦。吾民太蠢愚，铭镂空心膂。甘棠惜低枝，黍苗忆膏雨。瞻望衮衣归，何时复来处。
赠紫霞刘山人
作者：霍与瑕
朝代：明

衣染壶冈小洞霞，翛翛身世似无家。初冬草屋惊飞锡，尽日东篱共采花。自是泾阳传妙诀，可曾勾漏觅丹砂。何时更与孤山外，铁篴横吹水月涯。
赠练台子
作者：霍与瑕
朝代：明

淡淡素秋云，冷冷碧江水。悠悠末世交，无情尽如此。卓彼练台子，高谊独洵美。鸡窗廿载前，贞心誓如矢。萍逢廿载后，久要殊未弛。道及骨肉亲，悽酸不堪比。子亲未归藏，予怀当何似。买山不用钱，赙子青葱畤。百岁归其宅，千秋永不毁。厚泽苏枯朽，高怀消吝鄙。挺然百川中，立此狂澜砥。神听且和平，民瞻具仰止。奕奕此景行，芳声谁为纪。叹息复叹息，操觚备诗史。
赠远人送蒋道林郎归湖湘八章
作者：霍与瑕
朝代：明
体裁：四言诗

荷之华，在彼中泽。我赠远人，言采其萚。（一章）荷之华，在水一方。我赠远人，言采其英。（二章）荷之华，在彼中洲。我赠远人，以歌以游。（三章）以歌以游，泛舟中流。逝者如斯，若之何其休。（四章）以游以歌，泛舟中河。今者不采莲，秋风且多。（五章）江门之荷，而今灿灿。外直中通，不支不蔓。谁其采之，绿江不远。（六章）甘泉之荷，江门之㵝。五湖烟深，六桥月霁。谁其采之，愿与子偕逝。（七章）沅湘之水，其流泱泱。叶渚花汀，馥郁芬芳。昔有美人，制荷之裳。饮荷之露，飧荷之英。来此明都，予浥其光。言旋言归，于今七霜。虽则七霜，何日之能忘。于嗟乎，折荷花以赠远人，起予心之怀将。（八章）
赤壁
作者：霍与瑕
朝代：明

明月出东山，徘徊斗牛间。洞箫吹未已，孤棹又前湾。
走笔
作者：霍与瑕
朝代：明

当年堪笑是平原，脱颖多时未入门。荏苒落花嗟岁序，萋迷芳草怨王孙。天涯音信无鸿寄，水阁荒凉有鹤存。自分封侯非骨相，不龟洴澼岂须论。粤王台北望中原，微雨微云拥塞门。渺渺银河迷月桂，萋萋文锦织天孙。甘棠壮岁空留爱，遗草他年倘问存。三叹冯唐容易老，繁霜盈鬓可堪论。阴晴应是互根原，赋就熹微日在门。暖入梅花迷蝶梦，青归竹叶护龙孙。频看新历知春到，惯啖香芹幸老存。閒向芸窗读周易，一端真趣与谁论。
走笔·其一
作者：霍与瑕
朝代：明

当年堪笑是平原，脱颖多时未入门。荏苒落花嗟岁序，萋迷芳草怨王孙。天涯音信无鸿寄，水阁荒凉有鹤存。自分封侯非骨相，不龟洴澼岂须论。
走笔·其三
作者：霍与瑕
朝代：明

阴晴应是互根原，赋就熹微日在门。暖入梅花迷蝶梦，青归竹叶护龙孙。频看新历知春到，惯啖香芹幸老存。閒向芸窗读周易，一端真趣与谁论。
走笔·其二
作者：霍与瑕
朝代：明

粤王台北望中原，微雨微云拥塞门。渺渺银河迷月桂，萋萋文锦织天孙。甘棠壮岁空留爱，遗草他年倘问存。三叹冯唐容易老，繁霜盈鬓可堪论。
走笔和海山舍弟订来樵之约
作者：霍与瑕
朝代：明

是中堪避地，何处更求仙。绿水青山表，残春落照边。燕归芳草候，莺语落花天。四老知来否，相思日似年。樵西古圣地，云岩旧有仙。紫姑丹井畔，乌利碧云边。远意三山岛，芳踪七洞天。不知骑鹤过，更得几千年。
走笔和海山舍弟订来樵之约·其一
作者：霍与瑕
朝代：明

是中堪避地，何处更求仙。绿水青山表，残春落照边。燕归芳草候，莺语落花天。四老知来否，相思日似年。
走笔和海山舍弟订来樵之约·其二
作者：霍与瑕
朝代：明

樵西古圣地，云岩旧有仙。紫姑丹井畔，乌利碧云边。远意三山岛，芳踪七洞天。不知骑鹤过，更得几千年。
走笔和玉田见示之作
作者：霍与瑕
朝代：明

望六年来大欠强，远心犹自不知量。看花庭院迎风舞，灌药阶除引日长。松竹入云偏碍日，蒹葭隔水未飘霜。仙翁倘许时过话，唤婢烹鲜仆洗觞。
走笔奉别陈省斋
作者：霍与瑕
朝代：明

十年鸂鶒锦纤纤，风彩朝端旧赫炎。折槛丹心非石转，搴帷赤舄有山兼。闾阎旷见神君化，户口欣看女伴添。岂谓亡猿林木及，鼋夫元自不容占。皇恩浩荡遍微纤，暂可归帆一避炎。越水秋风莼鲙足，江门朝市菜虾兼。鹤胫任阁偏宜瘦，凫颈从生安用添。早去北垣司锁钥，彤庭还应五云占。
走笔奉别陈省斋·其一
作者：霍与瑕
朝代：明

十年鸂鶒锦纤纤，风彩朝端旧赫炎。折槛丹心非石转，搴帷赤舄有山兼。闾阎旷见神君化，户口欣看女伴添。岂谓亡猿林木及，鼋夫元自不容占。
走笔奉别陈省斋·其二
作者：霍与瑕
朝代：明

皇恩浩荡遍微纤，暂可归帆一避炎。越水秋风莼鲙足，江门朝市菜虾兼。鹤胫任阁偏宜瘦，凫颈从生安用添。早去北垣司锁钥，彤庭还应五云占。
走笔奉和匡南见寄
作者：霍与瑕
朝代：明

閒过天孙宅，烟花幽赏多。双塘芳接树，曲涧远通河。野趣围芳径，晴云递碧空。歌翻花坞外，人在竹船中。芭蕉檠绿盖，珍竹散繁阴。风引微凉入，熙然物外心。此座何时设，西山忽在前。秋深仍可约，为赋见山篇。
走笔奉和匡南见寄·其一
作者：霍与瑕
朝代：明

閒过天孙宅，烟花幽赏多。双塘芳接树，曲涧远通河。
走笔奉和匡南见寄·其三
作者：霍与瑕
朝代：明

芭蕉檠绿盖，珍竹散繁阴。风引微凉入，熙然物外心。
走笔奉和匡南见寄·其二
作者：霍与瑕
朝代：明
体裁：五言绝句

野趣围芳径，晴云递碧空。歌翻花坞外，人在竹舡中。
走笔奉和匡南见寄·其二
作者：霍与瑕
朝代：明

野趣围芳径，晴云递碧空。歌翻花坞外，人在竹船中。
走笔奉和匡南见寄·其四
作者：霍与瑕
朝代：明

此座何时设，西山忽在前。秋深仍可约，为赋见山篇。
走笔奉和陈唐山见怀之作
作者：霍与瑕
朝代：明

十年浪迹始归樵，草径山堂故寂寥。影落清溪幽思足，梦残寒簟旧交遥。春风处处催啼鸟，野水家家趁插苗。好景好春须好伴，漫将鱼信寄春潮。
走笔招区顿池四表
作者：霍与瑕
朝代：明

坐看鱼游藻，忽惊人寄书。绿阴消远望，清夏慰离居。溽暑催时序，急流涨晚渠。山斋无一事，开户待高车。静玩先天画，閒抄种树书。数时知立夏，逢价问兴居。近市烟笼竹，深山水决渠。洗心高自坐，谁驾白牛车。
走笔招区顿池四表·其一
作者：霍与瑕
朝代：明

坐看鱼游藻，忽惊人寄书。绿阴消远望，清夏慰离居。溽暑催时序，急流涨晚渠。山斋无一事，开户待高车。
走笔招区顿池四表·其二
作者：霍与瑕
朝代：明

静玩先天画，閒抄种树书。数时知立夏，逢价问兴居。近市烟笼竹，深山水决渠。洗心高自坐，谁驾白牛车。
走笔答何次澜见寄
作者：霍与瑕
朝代：明

十载江湖不记还，今携妻子入樵关。熹微烟火饶新赏，管领风花得旧间。独对兔蟾秋淡荡，不闻鸡犬夜平安。山中合有诸仙在，行访真诠驻壮颜。
走笔谢齐太衢戴浑庵
作者：霍与瑕
朝代：明

几度逢人问信，三年无雁传书。何因清昼陪侍，临水登山步虚。方外清谈亹亹，花边乐事溶溶。如何路岐一别，回首云山几重。
走笔谢齐太衢戴浑庵·其一
作者：霍与瑕
朝代：明

几度逢人问信，三年无雁传书。何因清昼陪侍，临水登山步虚。
走笔谢齐太衢戴浑庵·其二
作者：霍与瑕
朝代：明

方外清谈亹亹，花边乐事溶溶。如何路岐一别，回首云山几重。
走笔附寄安寓方田二表
作者：霍与瑕
朝代：明

石榻漱云欹午梦，柴门过雨急前滩。烟连古洞春如昨，碧滴交梢夏欲寒。九万因风嗤鹖鴳，十三乘醉种琅玕。寄声安寓方田子，早晚来游共采兰。
赵家围
作者：霍与瑕
朝代：明

衰年邬子渡，少日赵家围。风物寻常是，波涛胆量非。
赵縠阳太史东归赠寄
作者：霍与瑕
朝代：明

春风春日送仙槎，珠海芳尊共物华。帝里九重同恋阙，师门八十讲通家。玩馀樵岭清秋月，冲碎罗浮古洞霞。此去不妨呤弄在，蓬莱仍有万年花。行藏用舍自浮槎，当代宗工仰太华。莫道林邱堪卜筑，应怜寰宇本同家。丝纶伫补山龙衮，风采看腾玉蝀霞。飧菊野人无所有，送行聊折两三花。
赵縠阳太史东归赠寄·其一
作者：霍与瑕
朝代：明

春风春日送仙槎，珠海芳尊共物华。帝里九重同恋阙，师门八十讲通家。玩馀樵岭清秋月，冲碎罗浮古洞霞。此去不妨呤弄在，蓬莱仍有万年花。
赵縠阳太史东归赠寄·其二
作者：霍与瑕
朝代：明

行藏用舍自浮槎，当代宗工仰太华。莫道林邱堪卜筑，应怜寰宇本同家。丝纶伫补山龙衮，风采看腾玉蝀霞。飧菊野人无所有，送行聊折两三花。
越人歌
作者：霍与瑕
朝代：明

今日何日兮，维舟崧台。客从西方兮，以酒浆来。清歌互劝兮，乐极增哀。绿江碧树兮发旧枝，望南山兮白云飞。白云飞兮天欲晚，王孙游兮何时反。
迁江道中偕陈尹月下
作者：霍与瑕
朝代：明

小队灯笼引客行，丹山碧草染衣轻。绣裳三度来公子，白马多骄见后生。一路啸歌风韵雅，千峰光霁月华清。迁江此夜留篇咏，故事他年或者成。
迎春示冯秀才
作者：霍与瑕
朝代：明

春日迎春春事殷，春诗裁付小冯君。春花春柳春如许，不著春鞭将送春。
远别离
作者：霍与瑕
朝代：明

惜春复送春，送春兼送远。清尊珠海滨，含愁歌婉转。别公廿载前，见公廿载后。只今又别公，见公知何又。
远别离·其一
作者：霍与瑕
朝代：明

惜春复送春，送春兼送远。清尊珠海滨，含愁歌婉转。
远别离·其二
作者：霍与瑕
朝代：明

别公廿载前，见公廿载后。只今又别公，见公知何又。
送三水陶尹陟留都治中别驾用韵
作者：霍与瑕
朝代：明

九天日影照三城，一样光风几样青。鹪周自奋花间翼，沧海横奔九万鲸。鲸鳞欲化三山圯，翻波击浪三千起。长啸一声六合风，戢翎聊喙三江芑。三江千里蓼蘋湄，春去秋来恶浪稀。彭泽旧垂高士誉，广州重建运磗祠。离离新佩南京组，巡陌不妨骑赤驽。父老争迎卓茂来，竹马欢见新明府。西南欲比汉光时，一年借寇抚疮痍。五裤不知何日再，两岐聊篆此间碑。攀辕不住空遐祝，黄童白叟堤边簇。离愁万顷波浪高，别思千重花正郁。波浪之高高比山，春花明媚半山间。花红浪白风光好，不换离人苦恨颜。我高歌，君满引，酒不倾瓶夜未阑。潮生月上孤舟发，只恐明朝相见难。东风击楫江陵道，吴汀楚岸多芳草。采芳纫佩及良时，日丽天和春正早。
送及泉舍弟用甫舍侄西游
作者：霍与瑕
朝代：明

东风吹雨早凉生，送尔西游两月程。兰蕊酒倾荷叶满，洞箫声按竹枝清。隋珠有焰三千丈，赵璧应酬十五城。想到高秋归定日，斑衣光映菊花明。
送叶养直归龙山
作者：霍与瑕
朝代：明

多艺复多材，公真焉学来。屠龙空有技，附凤乃无媒。岁月催人老，烟花到处开。两京将走遍，孤剑独徘徊。水村借宁宇，远近浥英标。盗似逢鹯雀，人称逼鼠猫。网罗兼众技，箫管亦多娇。草泽遗雄骏，弓旌谁为招。西石终吾隐，东皋与尔登。笑谈花底坐，丝管竹间腾。羊仲联三径，龟书抵十朋。年来閒讨论，时得问多能。篆隶侵西汉，图书映泰阶。五星悬指掌，千岁坐推排。直道离弦矢，清标倚壑梅。德滋知裕后，丹桂已根荄。
送叶养直归龙山·其一
作者：霍与瑕
朝代：明

多艺复多材，公真焉学来。屠龙空有技，附凤乃无媒。岁月催人老，烟花到处开。两京将走遍，孤剑独徘徊。
送叶养直归龙山·其三
作者：霍与瑕
朝代：明

西石终吾隐，东皋与尔登。笑谈花底坐，丝管竹间腾。羊仲联三径，龟书抵十朋。年来閒讨论，时得问多能。
送叶养直归龙山·其二
作者：霍与瑕
朝代：明

水村借宁宇，远近浥英标。盗似逢鹯雀，人称逼鼠猫。网罗兼众技，箫管亦多娇。草泽遗雄骏，弓旌谁为招。
送叶养直归龙山·其四
作者：霍与瑕
朝代：明

篆隶侵西汉，图书映泰阶。五星悬指掌，千岁坐推排。直道离弦矢，清标倚壑梅。德滋知裕后，丹桂已根荄。
送叶蕴西归龙山
作者：霍与瑕
朝代：明

鸡鸣听书声，知尔学勤苦。文字多清奇，囊中有簪组。缺月出三更，时起坐清啸。光霁满人间，谁领吟风调。悠悠江上水，青青窗畔草。寻乐及华春，吾今已衰老。秋风到岭海，红叶满西溪。别尔兼愁病，无诗可寄题。
送叶蕴西归龙山·其一
作者：霍与瑕
朝代：明

鸡鸣听书声，知尔学勤苦。文字多清奇，囊中有簪组。
送叶蕴西归龙山·其三
作者：霍与瑕
朝代：明

悠悠江上水，青青窗畔草。寻乐及华春，吾今已衰老。
送叶蕴西归龙山·其二
作者：霍与瑕
朝代：明

缺月出三更，时起坐清啸。光霁满人间，谁领吟风调。
送叶蕴西归龙山·其四
作者：霍与瑕
朝代：明

秋风到岭海，红叶满西溪。别尔兼愁病，无诗可寄题。
送文澜开馆清江用芝山舍弟韵席上
作者：霍与瑕
朝代：明

高歌谁和予，清曲予赓汝。十载旧知音，幽兰芬妙语。夏夜飞萤火，空山乱趁人。收拾书囊里，三更供苦辛。冉冉上春台，匆匆归昼锦。怜君尚下帷，书床横角枕。赠尔山龙锦，去谒广寒君。骋骋天河步，依依侍五云。惠姿蔼春风，雅度悬秋月。月白更风清，万里开银阙。欢会长时好，别离难为情。吹箫明月下，流羽自凄声。清江佳丽地，桃花映水肥。种桃时雨足，早得振皋归。三友梅松竹，水石漱寒漪。岁晏盟如在，春风谓不迟。送远翻清调，山高水更流。子期欣共席，黄醴满金瓯。送客开春燕，怀人倚暮扉。英州新酒熟，为寄一千卮。
送文澜开馆清江用芝山舍弟韵席上·其一
作者：霍与瑕
朝代：明

高歌谁和予，清曲予赓汝。十载旧知音，幽兰芬妙语。
送文澜开馆清江用芝山舍弟韵席上·其七
作者：霍与瑕
朝代：明

清江佳丽地，桃花映水肥。种桃时雨足，早得振皋归。
送文澜开馆清江用芝山舍弟韵席上·其三
作者：霍与瑕
朝代：明

冉冉上春台，匆匆归昼锦。怜君尚下帷，书床横角枕。
送文澜开馆清江用芝山舍弟韵席上·其九
作者：霍与瑕
朝代：明

送远翻清调，山高水更流。子期欣共席，黄醴满金瓯。
送文澜开馆清江用芝山舍弟韵席上·其二
作者：霍与瑕
朝代：明

夏夜飞萤火，空山乱趁人。收拾书囊里，三更供苦辛。
送文澜开馆清江用芝山舍弟韵席上·其五
作者：霍与瑕
朝代：明

惠姿蔼春风，雅度悬秋月。月白更风清，万里开银阙。
送文澜开馆清江用芝山舍弟韵席上·其八
作者：霍与瑕
朝代：明

三友梅松竹，水石漱寒漪。岁晏盟如在，春风谓不迟。
送文澜开馆清江用芝山舍弟韵席上·其六
作者：霍与瑕
朝代：明

欢会长时好，别离难为情。吹箫明月下，流羽自凄声。
送文澜开馆清江用芝山舍弟韵席上·其十
作者：霍与瑕
朝代：明

送客开春燕，怀人倚暮扉。英州新酒熟，为寄一千卮。
送文澜开馆清江用芝山舍弟韵席上·其四
作者：霍与瑕
朝代：明

赠尔山龙锦，去谒广寒君。骋骋天河步，依依侍五云。
送曹洞峰宪副陟广右
作者：霍与瑕
朝代：明

山城春已度，水国花仍好。迟日到花明，炎风入院早。有客忽携琴，为余理清操。不奏南风调，偏写离人抱。我聆客琴音，心绪为颠倒。天王有新命，君子肃敬将。翩翩御黄盖，显显被豸裳。豸裳适西土，东人思何长。征车一以发，涸辙泽何望。清江吹画角，别恨浩洋洋。愿溥曹风德，兼济此东方。西城郁佳树，青青凌云汉。胡然我眷之，迟立久泮涣。赫赫曹大夫，昔镇东兵乱。曾坐此繁阴，开诚诹听断。海国今宁谧，伊谁赞成算。遐思复遐思，江深无畔岸。静院坐终日，悠思独沉沉。忽报大夫车，清暇时惠临。倒屣往迎之，侍座肃裾衿。高谈非世鞅，一一千古心。国风寻坠绪，雅颂振琅琳。恂恂勖后辈，勉勉嗣徽音。我佩此嘉言，珍重比琼琛。冉冉忽经时，岁月苦骎寻。前路远无穷，驽力岂所任。中夜起永叹，念此思独深。神龙入西州，西州三月雨。渥泽被高低，浸润兼禾黍。何时升中天，洗此炎天暑。九州四海间，纤洪各得所。大旱望同云，海滨尤延伫。
送曹洞峰宪副陟广右·其一
作者：霍与瑕
朝代：明

山城春已度，水国花仍好。迟日到花明，炎风入院早。有客忽携琴，为余理清操。不奏南风调，偏写离人抱。我聆客琴音，心绪为颠倒。
送曹洞峰宪副陟广右·其三
作者：霍与瑕
朝代：明

西城郁佳树，青青凌云汉。胡然我眷之，迟立久泮涣。赫赫曹大夫，昔镇东兵乱。曾坐此繁阴，开诚诹听断。海国今宁谧，伊谁赞成算。遐思复遐思，江深无畔岸。
送曹洞峰宪副陟广右·其二
作者：霍与瑕
朝代：明

天王有新命，君子肃敬将。翩翩御黄盖，显显被豸裳。豸裳适西土，东人思何长。征车一以发，涸辙泽何望。清江吹画角，别恨浩洋洋。愿溥曹风德，兼济此东方。
送曹洞峰宪副陟广右·其五
作者：霍与瑕
朝代：明

神龙入西州，西州三月雨。渥泽被高低，浸润兼禾黍。何时升中天，洗此炎天暑。九州四海间，纤洪各得所。大旱望同云，海滨尤延伫。
送曹洞峰宪副陟广右·其四
作者：霍与瑕
朝代：明

静院坐终日，悠思独沉沉。忽报大夫车，清暇时惠临。倒屣往迎之，侍座肃裾衿。高谈非世鞅，一一千古心。国风寻坠绪，雅颂振琅琳。恂恂勖后辈，勉勉嗣徽音。我佩此嘉言，珍重比琼琛。冉冉忽经时，岁月苦骎寻。前路远无穷，驽力岂所任。中夜起永叹，念此思独深。
送杜方伯入觐·其一
作者：霍与瑕
朝代：明

显显方伯，屏此明都。惠绥三年，嘉有丕谟。天子曰归，来奏硕肤。山川阻远，载驰载驱。驾言送之，珠江之郛。
送杜方伯入觐·其二
作者：霍与瑕
朝代：明

方伯维儒，恂恂大雅。外融中方，若金出冶。威则狡胥，惠则鳏寡。百粤赋徵，无不平者。盈盈口碑，自堂徂野。
送梁浮山
作者：霍与瑕
朝代：明

漠漠江天帆，送君去何所。破浪溯龙门，五色云深处。东风归岭海，众芳盈洲渚。采芳欲赠君，忉怛劳心绪。悠悠复悠悠，江皋独延伫。昨日唱莲歌，今朝击桂楫。桂楫趁时游，莲歌暂时辍。既侈昼绣荣，复缓鸣珂节。振振缵世裘，明明扬祖烈。乡曲有公言，阀阅真奇杰。珍重远于征，江花采盈撷。
送梁浮山·其一
作者：霍与瑕
朝代：明

漠漠江天帆，送君去何所。破浪溯龙门，五色云深处。东风归岭海，众芳盈洲渚。采芳欲赠君，忉怛劳心绪。悠悠复悠悠，江皋独延伫。
送梁浮山·其二
作者：霍与瑕
朝代：明

昨日唱莲歌，今朝击桂楫。桂楫趁时游，莲歌暂时辍。既侈昼绣荣，复缓鸣珂节。振振缵世裘，明明扬祖烈。乡曲有公言，阀阅真奇杰。珍重远于征，江花采盈撷。
送洪觉山先生北归五岭八章章六句
作者：霍与瑕
朝代：明
体裁：四言诗

五岭之原，梧桐猗猗。其华菲菲，其实离离。凤凰于飞，览此德辉。（一章）兀兀樵山，千仞其巍。君子至止，硕人时依。千仞徊翔，明德是仪。（二章）决拾既齐，弓矢既比。鸣钟击鼓，童子奏诗。三射不违，示我威仪。（三章）西谷幽幽，涧水悠悠。俯此青澜，峙彼高楼。硕人作之，君子优游。（四章）凉秋九月，金风凄凄。越山青苍，百草依依。山川脩阻，君子于归。（五章）于归何方，婺源之阳。蒹葭苍苍，白露为霜。愿言随之，道阻且长。（六章）君子之驾，如云如龙。君子之马，如电如风。愿言御之，可望不可从。（七章）君子于归兮，越山凄凄兮。瞻望不及，悠悠我思兮。何以赠之，诗歌矢矣。（八章）
送王巾川北归二首
作者：霍与瑕
朝代：明

泠泠巾川子，天关三月居。朝夕接清辉，使我鄙怀舒。高深共登眺，花鸟足欢娱。奥妙不尽言，要在不言馀。岁序忽变迁，春风促征车。分袂云在即，惜别长嗟吁。采采碧桃花，赠子万里途。昨日碧桃花，今朝碧桃叶。花叶何仓忙，荏苒度时节。寄语遐征人，春光如转辙。采芳应及时，莫待花欲飞。花飞不归枝，水流不归西。努力复努力，少壮难再期。天关连夜话，相忆莫相违。尊前无限意，高歌当远思。
送王巾川北归二首·其一
作者：霍与瑕
朝代：明

泠泠巾川子，天关三月居。朝夕接清辉，使我鄙怀舒。高深共登眺，花鸟足欢娱。奥妙不尽言，要在不言馀。岁序忽变迁，春风促征车。分袂云在即，惜别长嗟吁。采采碧桃花，赠子万里途。
送王巾川北归二首·其二
作者：霍与瑕
朝代：明

昨日碧桃花，今朝碧桃叶。花叶何仓忙，荏苒度时节。寄语遐征人，春光如转辙。采芳应及时，莫待花欲飞。花飞不归枝，水流不归西。努力复努力，少壮难再期。天关连夜话，相忆莫相违。尊前无限意，高歌当远思。
送王震所宪副
作者：霍与瑕
朝代：明

烟纤纤复雨纤纤，烟雨无端更冷炎。乍见霜麾遵海耀，忽听雷鼓与风兼。龙光善世应随遇，豸绣便身自可添。努力加餐迓新宠，天王明圣不须占。匆匆岁序转洪纤，昨日春寒今日炎。幸际休明连月侍，惊看文字五花兼。自嗤弱絮空中舞，岂有奇葩锦上添。最沐怜才频说项，可堪分手聚难占。
送王震所宪副·其一
作者：霍与瑕
朝代：明

烟纤纤复雨纤纤，烟雨无端更冷炎。乍见霜麾遵海耀，忽听雷鼓与风兼。龙光善世应随遇，豸绣便身自可添。努力加餐迓新宠，天王明圣不须占。
送王震所宪副·其二
作者：霍与瑕
朝代：明

匆匆岁序转洪纤，昨日春寒今日炎。幸际休明连月侍，惊看文字五花兼。自嗤弱絮空中舞，岂有奇葩锦上添。最沐怜才频说项，可堪分手聚难占。
送聂瑶峰进士知南陵
作者：霍与瑕
朝代：明

三杯为尔壮行骖，醉里长歌忆旧谈。八岁神童呼洞老，十年诸子侍书函。彤庭雨露桃初碧，花县风流棠定甘。知到政成多令誉，天曹虚席待华簪。羡尔通衢即要津，江干鼓角不胜春。设筵次第多公祖，击楫高歌有硕人。千里云程偕女眷，五章华服称郎身。政馀细玩周南什，早报螽斯慰老亲。
送聂瑶峰进士知南陵·其一
作者：霍与瑕
朝代：明

三杯为尔壮行骖，醉里长歌忆旧谈。八岁神童呼洞老，十年诸子侍书函。彤庭雨露桃初碧，花县风流棠定甘。知到政成多令誉，天曹虚席待华簪。
送聂瑶峰进士知南陵·其二
作者：霍与瑕
朝代：明

羡尔通衢即要津，江干鼓角不胜春。设筵次第多公祖，击楫高歌有硕人。千里云程偕女眷，五章华服称郎身。政馀细玩周南什，早报螽斯慰老亲。
邓仰泉偕侄访余山中索诗座上作
作者：霍与瑕
朝代：明

云锁樵关晚乍开，廿年知己过荒台。豚鱼远致青山盒，酒醒频倾碧涧杯。竟日高谈陪二仲，好风吹暖韵三槐。我能剧饮君须醉，隔海重烟雨又来。
邓仰泉挽歌
作者：霍与瑕
朝代：明

初夏翩翩小洞游，别来书信几绸缪。不胜古意依云壑，更有新诗到广州。知己忽传星陨夜，哭君狼藉叶飘秋。精神许健成归尽，泡沫真如尘世浮。昨日书来字太遒，拟于云谷拜中秋。秋风已送千岩寂，君子何之九曲幽。槐梦句成诗有谶，山家鳖熟酒谁瓯。一翻歌罢一翻恨，蒿里萋萋叶露稠。
邓仰泉挽歌·其一
作者：霍与瑕
朝代：明

初夏翩翩小洞游，别来书信几绸缪。不胜古意依云壑，更有新诗到广州。知己忽传星陨夜，哭君狼藉叶飘秋。精神许健成归尽，泡沫真如尘世浮。
邓仰泉挽歌·其二
作者：霍与瑕
朝代：明

昨日书来字太遒，拟于云谷拜中秋。秋风已送千岩寂，君子何之九曲幽。槐梦句成诗有谶，山家鳖熟酒谁瓯。一翻歌罢一翻恨，蒿里萋萋叶露稠。
邬子
作者：霍与瑕
朝代：明

鸣蜩暗递秋，碧色盈高树。西风且莫吹，吾欲湖西去。
邵少湄折柬有楼台将送暑凉露报新秋之句用何诗飘洒欣然余怀走笔答之
作者：霍与瑕
朝代：明

楼台将送暑，关塞已迎秋。夜绕星河耿，朝看叶露浮。芙蓉花底坐，丹桂树边讴。对酒清谈永，凭君消远忧。楼台将送暑，关塞已迎秋。纨扇感无极，金兰气欲浮。何时携好伴，樵月共清讴。踏断四峰路，浑忘世外忧。楼台将送暑，关塞已迎秋。月色天街近，风香水阁浮。花开莲子唱，风引竹枝讴。此夕正七夕，能来同写忧。
邵少湄折柬有楼台将送暑凉露报新秋之句用何诗飘洒欣然余怀走笔答之·其一
作者：霍与瑕
朝代：明

楼台将送暑，关塞已迎秋。夜绕星河耿，朝看叶露浮。芙蓉花底坐，丹桂树边讴。对酒清谈永，凭君消远忧。
邵少湄折柬有楼台将送暑凉露报新秋之句用何诗飘洒欣然余怀走笔答之·其三
作者：霍与瑕
朝代：明

楼台将送暑，关塞已迎秋。月色天街近，风香水阁浮。花开莲子唱，风引竹枝讴。此夕正七夕，能来同写忧。
邵少湄折柬有楼台将送暑凉露报新秋之句用何诗飘洒欣然余怀走笔答之·其二
作者：霍与瑕
朝代：明

楼台将送暑，关塞已迎秋。纨扇感无极，金兰气欲浮。何时携好伴，樵月共清讴。踏断四峰路，浑忘世外忧。
都昌晓晴晚别张都阃
作者：霍与瑕
朝代：明

行邑问农桑，江干话更长。祈寒思早暖，连雨喜朝阳。鼓角穿山壮，旌旗拂树光。画眉谁窃喜，明日见张郎。
采松歌·其一
作者：霍与瑕
朝代：明

采松采松，东门之阿。于以析之，炮羔炙鹅。我肴既馨，我酒既嘉。跻此同人，友生孔多。称觞上寿，硕人逶迤。
采松歌·其三
作者：霍与瑕
朝代：明

三献既陈，礼仪孔殷。童子登歌，击鼓叩笋。百拜稽首，硕人弥寿。硕人弥寿，以燕尔后。昌炽而臧，德音孔茂。
采莲曲
作者：霍与瑕
朝代：明

七星岩下采莲花，莲花人面照明霞，昔年湖水注东斜。谁凿渠，绕城左。缘东堤，顾复我。泛莲舟，出江头。摇慢橹，溯安流。千斯年斯，绎子之绵斯。
采莲曲
作者：霍与瑕
朝代：明

江南有莲花，江北有莲花。侬在江南岸，江北是郎家。泛泛采莲舟，采莲满船头。欲向江北岸，寄郎好风流。水深波浪恶，咫尺不得泊。萧萧秋渐深，芳情焉所托。
重游石井庵
作者：霍与瑕
朝代：明

昨日鹅湖道，重陪仙侣游。断桥新补砌，寒壑旧萦流。龙卧魂嫌冷，蝉鸣响及秋。东南真胜地，谁与更淹留。
重登观澜阁
作者：霍与瑕
朝代：明

禹贡旧时彭蠡，岷峨尽处匡庐。风物万年长是，祇今阳鸟攸居。落落云崖古木，锵锵铁涧寒流。多少孤桐浮磬，重华原未曾收。
重登观澜阁·其一
作者：霍与瑕
朝代：明

禹贡旧时彭蠡，岷峨尽处匡庐。风物万年长是，祇今阳鸟攸居。
重登观澜阁·其二
作者：霍与瑕
朝代：明

落落云崖古木，锵锵铁涧寒流。多少孤桐浮磬，重华原未曾收。
锦厓
作者：霍与瑕
朝代：明

君不见，青阳候，东皇推转繁华毂。山头万紫间千红，天机织得春如绣。既似当年汉陆郎，单车入粤诏蛮王。功成许布千山锦，遍植琼枝万古香。又如蜀使机宜审，尽掘山茶种桑葚。桃花浪暖百溪红，至今人羡三江锦。三月二月春风深，三三两两订幽寻。九龙洞里飘丹玉，七星岩畔散红琛。红琛丹玉纷相对，苍厓古壁生娇态。轻盈彩女额为缠，珍重才郎身作佩。微拖旭日最堪誇，薄染晴岚尤可爱。是谁占此武陵春，桃花源里一高人。无论汉晋襟怀古，几家鸡犬自天真。春风绮树争璀璨，问柳寻花时拉伴。南山白石起清讴，后洞西桥恣游泮。近来诗句颇新妍，为君高唱锦厓篇。笔落不知成五色，长空万里生云烟。
镜林泛舟
作者：霍与瑕
朝代：明

泛泛镜林舟，真仙六七个。早秋天气佳，清风时入座。凌风起远思，高歌谁与和。嗟嗟此百年，忽如飞鸟过。去日已苦多，来晨莫轻挫。文章穴蚁吠，功业牛毛堕。劳劳空费神，役役安成课。渊明是吾师，一醉但高卧。近来此意真，百尔看都破。且把买山钱，多籴韶州糯。弄弄钓鱼竿，云是兴周手。望望吴门波，忽见鸱夷首。嗟嗟声利林，西风振杨柳。所以五湖中，烟波藏皓叟。至今几千秋，荣名垂不朽。泛舟复泛舟，何处有云薮。
镜林泛舟
作者：霍与瑕
朝代：明

相府开新宴，仙城集贵游。画阑凭绿水，诗舫泛清秋。荷叶风香细，芝兰气味柔。酒酣馀慷慨，击楫发江讴。
镜林泛舟·其一
作者：霍与瑕
朝代：明

泛泛镜林舟，真仙六七个。早秋天气佳，清风时入座。凌风起远思，高歌谁与和。嗟嗟此百年，忽如飞鸟过。去日已苦多，来晨莫轻挫。文章穴蚁吠，功业牛毛堕。劳劳空费神，役役安成课。渊明是吾师，一醉但高卧。近来此意真，百尔看都破。且把买山钱，多籴韶州糯。
镜林泛舟·其二
作者：霍与瑕
朝代：明

弄弄钓鱼竿，云是兴周手。望望吴门波，忽见鸱夷首。嗟嗟声利林，西风振杨柳。所以五湖中，烟波藏皓叟。至今几千秋，荣名垂不朽。泛舟复泛舟，何处有云薮。
长歌行
作者：霍与瑕
朝代：明

仙城有佳园，园中桃与李。二月春风深，树树殷红紫。谁尸造物工，朝阳更时雨。秋来食其实，应知价不赀。
长相思
作者：霍与瑕
朝代：明

楼阑写恨吟飞燕，歌管传情投木瓜。苦病三春愁不尽，谁将怀抱寄重华。
闻唐子妙阳出宪狱喜而赋此
作者：霍与瑕
朝代：明

古今绝唱鹧鸪调，天地生成倚马才。十年龙剑埋丰狱，一夜鸾箫到史台。物外风光三岛月，掌中造化九天雷。好将南海神仙树，移向云边倚日栽。
闻甘泉师翁游南岳归志喜
作者：霍与瑕
朝代：明

只影天南无伴侣，九旬两度下西泷。壮年风韵今犹是，良夜月明歌更长。衡岳白云添五色，江门清派满三湘。湖南豪杰多能者，衣钵今归何处乡。
闻紫云丈丹成志喜
作者：霍与瑕
朝代：明

秋色凄清沁玉坛，几回醒梦破邯郸。笛吹沧海涛偏恶，书寄辽阳墨未乾。九转丹成真异事，三山桃熟倘同飧。他年骑鹤碧空过，指点江头认石澜。
闻鹧鸪
作者：霍与瑕
朝代：明

昔年春山闻鹧鸪，今年秋山闻鹧鸪。廊庙江湖行尽得，不知軥格为谁呼。
阊阖开
作者：霍与瑕
朝代：明

阊阖开，临九垓，正面南离俯交阯。道一风同万馀里，哲人应运绥福履。绥福履，践泰阶。开府南州星几回，河清海晏越裳来。天子有新命，元老归来曰：总是宪台宪万邦哉。
陈剑岩西游走笔送之
作者：霍与瑕
朝代：明

沙村水岸竹青青，送客寒天过短亭。春酒一壶怜岁晚，云帆千里趁宵星。左江腊月多烟草，郁水长洲女儿好。逢郎脉脉寄相思，水调山歌悲远道。鹧鸪声里唤奇奇，郎自西行可奈何。怀珍直上思明去，知尔文章会合多。思明主人旧相识，为说沧洲颇瞻忆。祇今虾菜傍樵云，欲寄湾书少鸿翼。行行山水路间关，风高莫上乌蛮滩。见说人心更滋甚，笑刀腹剑等閒看。匮中美玉随时价，应毋为是栖栖者。燕语莺啼桃李花，自可归来赴春社。
陪侯戎院何方伯张都阃东巡避暑铅山观音洞
作者：霍与瑕
朝代：明

骢马出东郊，缘溪剪草茅。地分闽越界，天在夏秋交。古洞鸣泉籁，晴烟隐树梢。纳凉无此胜，吾欲结新巢。远水来青障，横桥锁绿流。芳溪循曲径，危石立高邱。为避无穷暑，欣逢物外秋。华胥仙界在，那更问三洲。洞外似沃焦，洞里忽水消。六月不知暑，八风常自调。尘避庾公扇，泉分巢父瓢。隔山丛桂在，何处隐堪招。古寺嗟零落，云岩羡寂寥。有峰如卓笔，入洞似乘轺。景胜诗偏壮，风多酒易销。不知东道主，还肯再招邀。
陪侯戎院何方伯张都阃东巡避暑铅山观音洞·其一
作者：霍与瑕
朝代：明

骢马出东郊，缘溪剪草茅。地分闽越界，天在夏秋交。古洞鸣泉籁，晴烟隐树梢。纳凉无此胜，吾欲结新巢。
陪侯戎院何方伯张都阃东巡避暑铅山观音洞·其三
作者：霍与瑕
朝代：明

洞外似沃焦，洞里忽水消。六月不知暑，八风常自调。尘避庾公扇，泉分巢父瓢。隔山丛桂在，何处隐堪招。
陪侯戎院何方伯张都阃东巡避暑铅山观音洞·其二
作者：霍与瑕
朝代：明

远水来青障，横桥锁绿流。芳溪循曲径，危石立高邱。为避无穷暑，欣逢物外秋。华胥仙界在，那更问三洲。
陪侯戎院何方伯张都阃东巡避暑铅山观音洞·其四
作者：霍与瑕
朝代：明

古寺嗟零落，云岩羡寂寥。有峰如卓笔，入洞似乘轺。景胜诗偏壮，风多酒易销。不知东道主，还肯再招邀。
陪弼唐尊师祀云谷次日山间父老来宴
作者：霍与瑕
朝代：明

二十年前荐素蘋，曾随大老步天门。衣冠滚滚非前度，故旧萧萧有几存。夹院泉源垂瀑布，一堂风致共清樽。山间父老依然好，醉唱山歌彻远村。
集古雅歌题慕溪兼贺寿
作者：霍与瑕
朝代：明

山有蕨薇，薄言采之。不盈倾筐，悠悠我思。山有乔松，于涧之中。企予望之，忧心忡忡。月出皎兮，于林之下。白露未晞，薄言观者。尔之安行，永言孝思。天保定尔，寿考维祺。恺悌君子，为龙为光。倬彼云汉，追琢其章。受言藏之，德音不忘。思皇多士，称彼兕觥。作此好歌，不显其光。介尔景福，寿考不忘。
集古雅歌题慕溪兼贺寿·其一
作者：霍与瑕
朝代：明

山有蕨薇，薄言采之。不盈倾筐，悠悠我思。
集古雅歌题慕溪兼贺寿·其三
作者：霍与瑕
朝代：明

月出皎兮，于林之下。白露未晞，薄言观者。
集古雅歌题慕溪兼贺寿·其二
作者：霍与瑕
朝代：明

山有乔松，于涧之中。企予望之，忧心忡忡。
集古雅歌题慕溪兼贺寿·其五
作者：霍与瑕
朝代：明

恺悌君子，为龙为光。倬彼云汉，追琢其章。受言藏之，德音不忘。
集古雅歌题慕溪兼贺寿·其六
作者：霍与瑕
朝代：明

思皇多士，称彼兕觥。作此好歌，不显其光。介尔景福，寿考不忘。
集古雅歌题慕溪兼贺寿·其四
作者：霍与瑕
朝代：明

尔之安行，永言孝思。天保定尔，寿考维祺。
雉子斑
作者：霍与瑕
朝代：明

雉子斑，春草绿，呼雏唤侣戏西畴。有时群向清溪浴，逢人何事太从容。王孙出游无弹弓，至人在位煽仁风。煽仁风，万物若山梁之雉，鸣且啄。
雨中见桃花
作者：霍与瑕
朝代：明

祥云来自蓬莱山，吹落长空分五色。东方日出映成霞，烂熳一天流八极。忽忽春阴瀰海宇，中间黑者为濛雨。青黄赤白尽随风，飞入千山作红紫。红千紫万斗嫣妍，前溪后溪春可怜。东皇更欲将春去，纷纷零落碧湾边。碧湾一路香风远，桃花流水春光软。伤春年少贵游郎，浥露冲云歌婉转。歌声雾里隔溪闻，尽道红黄半已匀。不惜花间沾湿好，只恐花飞减却春。从来赏春须及早，上林似锦春将老。寄语春风陌上人，寻花问柳从吾好。
雷雨即晴用韵
作者：霍与瑕
朝代：明

斜风斜雨洒纤纤，一洗江南九夏炎。庭院落花红欲暗，莓苔封砌碧相兼。天空乍觉微雷过，海阔不知新水添。公暇偶看湖口稻，高低同是有年占。
青梅闺怨
作者：霍与瑕
朝代：明

懒把蚕桑对夕晖，倚门长望每依依。半山红照日将晚，一树青梅郎未归。无限风光春满院，不胜幽恨月盈扉。逢人试问渠消息，犹自江头醉石矶。
顷波来柬有游樵之约喜走笔答之
作者：霍与瑕
朝代：明

忽传澜石札，清兴亦樵关。云满痴仙袖，烟深桂子湾。好歌移白昼，佳伴拉青山。景胜堪良晤，只忧人未閒。
题月塘
作者：霍与瑕
朝代：明

绿水满塘春更好，四时有月秋偏光。塘因得月塘踰静，月为临塘月倍良。塘月几宵人剧饮，月塘千里我怀将。何时重酌塘边月，一曲高歌月下塘。
题画
作者：霍与瑕
朝代：明

寒梅放旧枝，积雪散涟漪。蹇驴公且下，坭滑不堪骑。
题画李白望月
作者：霍与瑕
朝代：明

莫啸天边风，莫捉海底月。长鲸不可骑，一去无休歇。春山富白云，归来同采蕨。
题直山庄
作者：霍与瑕
朝代：明

九曲溪边一泛槎，偶随云路过仙家。沉风暖日山堂静，东篱点点落梅花。
题节孝卷为邓母谭氏
作者：霍与瑕
朝代：明

有客携诗卷，深山访谪仙。大书冰玉操，掩映柏舟篇。松有贞心在，花看桂子妍。昭哉勖嗣服，庆善引绵绵。
饯侯戎院入闽
作者：霍与瑕
朝代：明

霜威清楚㵝，霓望切闽中。六月鹅湖畔，千山鸟道通。迅雷驱骤雨，急电引凉风。扫尽人间暑，衮衣方始东。搴帷过绝峤，婉在画图中。万壑松涛合，千溪竹径通。暑涤冰台雨，尘清霜节风。独怜违渐远，望断海潮东。忆昔岁初冬，抠趋彭蠡中。数言窥度量，一见仰明通。业有传家旧，文当媲国风。每于清宴暇，时嗟小大东。渊谟人莫测，言论每时中。调鼎真和燮，垂规有变通。豺狼潜秽迹，凰凤煽祥风。江表经纶绪，应知遍海东。追陪五花骢，祖饯万峰中。薄暮山家宿，先秋凉气通。驿楼更断雨，官角韵随风。永念不成寐，明朝吾道东。
饯侯戎院入闽·其一
作者：霍与瑕
朝代：明

霜威清楚㵝，霓望切闽中。六月鹅湖畔，千山鸟道通。迅雷驱骤雨，急电引凉风。扫尽人间暑，衮衣方始东。
饯侯戎院入闽·其三
作者：霍与瑕
朝代：明

忆昔岁初冬，抠趋彭蠡中。数言窥度量，一见仰明通。业有传家旧，文当媲国风。每于清宴暇，时嗟小大东。
饯侯戎院入闽·其二
作者：霍与瑕
朝代：明

搴帷过绝峤，婉在画图中。万壑松涛合，千溪竹径通。暑涤冰台雨，尘清霜节风。独怜违渐远，望断海潮东。
饯侯戎院入闽·其五
作者：霍与瑕
朝代：明

追陪五花骢，祖饯万峰中。薄暮山家宿，先秋凉气通。驿楼更断雨，官角韵随风。永念不成寐，明朝吾道东。
饯侯戎院入闽·其四
作者：霍与瑕
朝代：明

渊谟人莫测，言论每时中。调鼎真和燮，垂规有变通。豺狼潜秽迹，凰凤煽祥风。江表经纶绪，应知遍海东。
鲁四府考绩恩封
作者：霍与瑕
朝代：明

阔斧大刀归茂叔，洗冤泽物穷山谷。从容严毅一府倾，清比金声和比玉。敷陈圣谕导齐民，真有文翁能化俗。家家户户称神君，司理简孚无再鞠。士乐校文风水涣，民自不冤雷电章。化行江汉棠梨下，教在台莱杞李傍。三载考绩报天子，屏风姓字先曾纪。清问何以治广州，莫道奇踪偶然尔。玺书赫奕锡褒封，子为大夫父与同。命服霞帔光灿烂，椿萱堂上庆何浓。黄门指日鸣丹凤，白简檠天侍五龙。明时勋业昭彝鼎，宠锡重申更谁并。屏幪函夏握天枢，倘忆仙城同酩酊。我自西山新学老抟眠，不睹光风霁月今三年。昨夜东溟飓母雷霆斗，赠君谒帝龙成五彩篇。
鸿映闽逵
作者：霍与瑕
朝代：明

老梦不知湖海阔，秋衫遥带岭南云。汀洲到处兰花满，风月常时桂子芬。当路福星人万仞，临流孤啸鹤离群。殷勤为语震堂子，清世今方好致君。话别正悬三岛月，赠行聊借五溪云。云横清海波踰静，月满黄连酒更芬。有客中流新击楫，何人塞北旧空群。寒江唱罢采莲曲，一曲秋风远送君。
鸿映闽逵·其一
作者：霍与瑕
朝代：明

老梦不知湖海阔，秋衫遥带岭南云。汀洲到处兰花满，风月常时桂子芬。当路福星人万仞，临流孤啸鹤离群。殷勤为语震堂子，清世今方好致君。
鸿映闽逵·其二
作者：霍与瑕
朝代：明

话别正悬三岛月，赠行聊借五溪云。云横清海波踰静，月满黄连酒更芬。有客中流新击楫，何人塞北旧空群。寒江唱罢采莲曲，一曲秋风远送君。
鹅湖道中
作者：霍与瑕
朝代：明

官驿停乌节，山桥过马蹄。可堪离别思，烟树望中迷。
黄莱轩见怀依韵奉谢
作者：霍与瑕
朝代：明

避暑西峰俯太荒，山高人静日偏长。最宜古树依檐碧，更有閒花满涧香。风采久疏怜旧雨，晚阴谁共纳新凉。再三歌讽阳春曲，清韵悠悠绕野塘。崎岖寻壑亦经邱，陇豆畦姜处处稠。浊酒清溪聊独酌，故人新赏几淹留。自甘涉世随呼马，肯信忘机好狎鸥。空谷白驹供逸豫，焉知天外有公侯。离索经时思渺茫，怀人山院苦天长。古岩过雨云犹滴，老树著花风亦香。拄杖寻芳偏足句，移杯傍竹不胜凉。更怜野趣无人共，翡翠时窥清浅塘。珍重仙城老太邱，篇诗寄我锦云稠。续貂有句祇堪哂，得兔忘蹄可莫留。笑看烟霞追放犊，閒依云水侣浮鸥。橘洲荔圃年年熟，肯羡人间千户侯。
黄莱轩见怀依韵奉谢·其一
作者：霍与瑕
朝代：明

避暑西峰俯太荒，山高人静日偏长。最宜古树依檐碧，更有閒花满涧香。风采久疏怜旧雨，晚阴谁共纳新凉。再三歌讽阳春曲，清韵悠悠绕野塘。
黄莱轩见怀依韵奉谢·其三
作者：霍与瑕
朝代：明

离索经时思渺茫，怀人山院苦天长。古岩过雨云犹滴，老树著花风亦香。拄杖寻芳偏足句，移杯傍竹不胜凉。更怜野趣无人共，翡翠时窥清浅塘。
黄莱轩见怀依韵奉谢·其二
作者：霍与瑕
朝代：明

崎岖寻壑亦经邱，陇豆畦姜处处稠。浊酒清溪聊独酌，故人新赏几淹留。自甘涉世随呼马，肯信忘机好狎鸥。空谷白驹供逸豫，焉知天外有公侯。
黄莱轩见怀依韵奉谢·其四
作者：霍与瑕
朝代：明

珍重仙城老太邱，篇诗寄我锦云稠。续貂有句祇堪哂，得兔忘蹄可莫留。笑看烟霞追放犊，閒依云水侣浮鸥。橘洲荔圃年年熟，肯羡人间千户侯。
黎氏旌节荣奖
作者：霍与瑕
朝代：明

寒少衣裳饥少粱，青春茹苦守空房。三千世界贞心在，半百年华悲恨长。独鹤将雏窠朗月，慈乌傍母宿清霜。霜寒月冷秋风起，满院飘丹桂子香。戢翼鸳鸯正在梁，孤村寡妇一茅房。几穿葛屦秋风紧，独剪银灯冬夜长。清泪暗将添锦水，断魂何处堕明霜。天门此日开青眼，桂子兰花奕叶香。
黎氏旌节荣奖 其二 代少石兄作
作者：霍与瑕
朝代：明

戢翼鸳鸯正在梁，孤村寡妇一茅房。几穿葛屦秋风紧，独剪银灯冬夜长。清泪暗将添锦水，断魂何处堕明霜。天门此日开青眼，桂子兰花奕叶香。
黎氏旌节荣奖·其一
作者：霍与瑕
朝代：明

寒少衣裳饥少粱，青春茹苦守空房。三千世界贞心在，半百年华悲恨长。独鹤将雏窠朗月，慈乌傍母宿清霜。霜寒月冷秋风起，满院飘丹桂子香。
齐寿篇
作者：霍与瑕
朝代：明

山中之椿何苍苍，托根千仞倚朝阳。老干撑霄绿叶长，春来繁华飘天香，扶桑日出映祥光。映祥光，猗椿之寿寿无疆，谁其似之德公庞。山中之桃何蔽芾，樛枝蔓叶罗深翠。春雨瀼瀼秋露坠，天泽贲敷弥妩媚，开花结子三千岁。三千岁，猗桃之寿寿未艾，谁其似之庞公配。
齐寿篇·其一
作者：霍与瑕
朝代：明

山中之椿何苍苍，托根千仞倚朝阳。老干撑霄绿叶长，春来繁华飘天香，扶桑日出映祥光。映祥光，猗椿之寿寿无疆，谁其似之德公庞。
齐寿篇·其二
作者：霍与瑕
朝代：明

山中之桃何蔽芾，樛枝蔓叶罗深翠。春雨瀼瀼秋露坠，天泽贲敷弥妩媚，开花结子三千岁。三千岁，猗桃之寿寿未艾，谁其似之庞公配。
龙江野酌和秋字胡内翰见示之作
作者：霍与瑕
朝代：明

几日追趋文桂桡，龙江江上避烦嚣。忽然惠我龙江曲，露华风韵一何高。寒梅岭外飘丹蕊，细柳营中夺锦袍。雄似彩虹横碧落，壮如孤鹤唳清皋。一声铁篴穹崖裂，乱舞青萍山鬼号。狂夫胆气素不俗，不觉承之敛且肃。一翻击楫歌一曲，三回倚槛连三复。粤山环峙几般青，楚江遥下无穷绿。肯信删馀别有诗，人情物态各欢悲。樵歌牧唱皆真性，光风皓月古如斯。易象无边山更山，国风盈耳乌啼间。亥子之中无妙处，剥极阳回是大还。年去年来祇如此，看来造物亦劳耳。为而不宰乃神工，太上无为自兹始。纷纷浅薄多忖料，此事堪成一大笑。孤舟两夜傍清溪，徽声幸领参同调。冬仲初惊塞雁过，月轮推出东山阿。白云吹尽碧空净，黄叶萧萧脱绿柯。气候清和秋始半，物华佳丽风回波。好景良时无限趣，有酒不斟岁将暮。隔船呼取青蔬素，莫遣醒客怯衣露。疏星远落寒山戍，看看银河斜欲度。画角声中转五更，天明又是梧州路。
龙津
作者：霍与瑕
朝代：明

几度龙津道，芳浔有列仙。钓筒浮绿水，渔网挂晴川。
龙马歌
作者：霍与瑕
朝代：明

龙马行空步，腾骧在天衢。天衢多雁阵，为寄广州书。
春日过粹斋七弟墓
作者：霍与瑕
朝代：明

八载离家伴读书，恂恂终日见颜愚。春风野水花枝瘦，夜雨山窗灯火孤。高第三年嗟露薤，新阡诸子泣青刍。不知未了因缘在，还许来生再结无。
大司徒毕堂翁老年伯蒙恩予告敬赋
作者：霍化鹏
朝代：明

萧相转输日，留侯辟谷年。扁舟移柳外，万骑祖江边。鸥雨宿中细，豚风拜上平。乌衣维晚棹，黄鹄引归舷。行止适然事，家园梦里天。持筹嗟独苦，释负得毋偏。庚癸呼逾急，东南力巳朘。治安余汉策，茇芾想周贤。朱绂真长物，苍生岂恝然。怀人歌不尽，甚者涕交涟。别墅新题咏，汾阳暂敞筵。君恩无限处，未许卧林泉。
雪中登楼望湖上和士亨作
作者：霍孟阳
朝代：明

乾坤万里尽模糊，垒玉堆琼壮旧都。不减灞桥吟兴好，自裁新句付奚奴。檐溜无声冻作冰，满怀清思对寒灯。明朝策蹇西湖去，不是寻梅定访僧。
雪中登楼望湖上和士亨作·其一
作者：霍孟阳
朝代：明

乾坤万里尽模糊，垒玉堆琼壮旧都。不减灞桥吟兴好，自裁新句付奚奴。
雪中登楼望湖上和士亨作·其二
作者：霍孟阳
朝代：明

檐溜无声冻作冰，满怀清思对寒灯。明朝策蹇西湖去，不是寻梅定访僧。
仙隐岩
作者：霍尚守
朝代：明

洒洒天花落，岩扉隐绛霞。瑶池春自漾，疑是赤松家。
喷玉岩别卢紫伯
作者：霍尚守
朝代：明

玄冬冲雪访丹丘，曲涧飞觞叶并流。万里云霄双醉眼，百年踪迹一虚舟。鸣泉晓落仙筝发，古树晴悬翠幄浮。此别岁寒俱努力，临歧何必感离忧。
小西湖
作者：霍尚守
朝代：明

萧萧残榭枕烟汀，荒径无人薜荔扃。断岸落花眠鸀瑦，层峰如障为谁青。
山中得黄与东书却寄
作者：霍尚守
朝代：明

春入千峰紫翠平，王阳何事恋江城。飞觞曲涧谁同醉，夜雨相思白发生。去年啸月玉台边，吹笛临风思亦仙。千树杜鹃迷紫峤，君能不忆醉花前。
山中得黄与东书却寄·其一
作者：霍尚守
朝代：明

春入千峰紫翠平，王阳何事恋江城。飞觞曲涧谁同醉，夜雨相思白发生。
山中得黄与东书却寄·其二
作者：霍尚守
朝代：明

去年啸月玉台边，吹笛临风思亦仙。千树杜鹃迷紫峤，君能不忆醉花前。
春日寄曾人倩
作者：霍尚守
朝代：明

江天咫尺怅离群，一听莺声倍忆君。七十芙蓉明月夜，登台曾共细论文。
浮邱宴集
作者：霍尚守
朝代：明

七日留仙岛，相看叹转蓬。瑶池寒色满，丹井紫烟丛。何处来山简，高怀并孟公。笙歌天上落，兴剧月明中。
登聚仙台
作者：霍尚守
朝代：明

妒人风雨喜初收，千仞危台夏亦秋。芳树远分孤屿色，丹崖晴照大江流。欣逢谢傅登临兴，笑效卢生汗漫游。更听玉箫吹夜月，依稀鸾鹤驻峰头。
白云洞
作者：霍尚守
朝代：明

云石参差鸟道迷，纤尘不到称幽栖。半空泉落蛟龙斗，绝巘岩悬日月低。涧畔桂丛春自长，峰前霞色暮堪携。胜游休讶清狂客，更上丹崖万仞梯。
端溪夜泊
作者：霍尚守
朝代：明

停棹依寒岛，听潮夜不眠。中天双塔出，绝岸一灯悬。江树遥连峡，溪云半上船。梵钟惊旅梦，聊赋远游篇。
送侍御方麓李公还朝
作者：霍尚守
朝代：明

兰台使者远承恩，仗节驰驱到海门。绣斧一临氛祲尽，万家桃李醉春暄。年来榷税正愁繁，封事曾闻达九阍。圣主忧民丹诏下，炎方无处不沾恩。飞旌万里肃霜风，当路豺狼尽避骢。沟壑疲癃今起色，何人不羡转天功。孤标清夺越江波，十郡欣逢揽辔过。归阙倘承宣室问，具陈民力已无多。省方两载传风采，此日乘飙倏五云。下士自惭叨彩笔，迂愚何以纪殊勋。
送侍御方麓李公还朝·其一
作者：霍尚守
朝代：明

兰台使者远承恩，仗节驰驱到海门。绣斧一临氛祲尽，万家桃李醉春暄。
送侍御方麓李公还朝·其三
作者：霍尚守
朝代：明

飞旌万里肃霜风，当路豺狼尽避骢。沟壑疲癃今起色，何人不羡转天功。
送侍御方麓李公还朝·其二
作者：霍尚守
朝代：明

年来榷税正愁繁，封事曾闻达九阍。圣主忧民丹诏下，炎方无处不沾恩。
送侍御方麓李公还朝·其五
作者：霍尚守
朝代：明

省方两载传风采，此日乘飙倏五云。下士自惭叨彩笔，迂愚何以纪殊勋。
送侍御方麓李公还朝·其四
作者：霍尚守
朝代：明

孤标清夺越江波，十郡欣逢揽辔过。归阙倘承宣室问，具陈民力已无多。
送章中缶宗师转山东大参
作者：霍尚守
朝代：明

十年戎马暗三韩，曾见豺狼釜峤攒。齐鲁长城今借重，妖氛应避惠文冠。谢傅风流未易逢，聚仙台上昔追踪。于今泰岱归青眼，问俗应登日观峰。风吹寒色促征车，一别相思万里馀。拓落却怜门下士，赋成搔首愧相如。晴空紫气拥华簪，庾岭梅花送去骖。满目疮痍堪太息，应怜民力竭东南。
送章中缶宗师转山东大参·其一
作者：霍尚守
朝代：明

十年戎马暗三韩，曾见豺狼釜峤攒。齐鲁长城今借重，妖氛应避惠文冠。
送章中缶宗师转山东大参·其三
作者：霍尚守
朝代：明

风吹寒色促征车，一别相思万里馀。拓落却怜门下士，赋成搔首愧相如。
送章中缶宗师转山东大参·其二
作者：霍尚守
朝代：明

谢傅风流未易逢，聚仙台上昔追踪。于今泰岱归青眼，问俗应登日观峰。
送章中缶宗师转山东大参·其四
作者：霍尚守
朝代：明

晴空紫气拥华簪，庾岭梅花送去骖。满目疮痍堪太息，应怜民力竭东南。
镇海楼送刘职方还留都
作者：霍尚守
朝代：明

城北高悬朝汉台，可怜玉砌半蒿莱。孤鸿似写尉佗恨，声入清秋听转哀。
陈参政约王侍御入西樵不至
作者：霍尚守
朝代：明

门前寒影半松堤，枕石餐霞怅独栖。千里雪舟期不至，三城烟树望偏迷。云中木客听仙舄，谷口梅花待马蹄。莫道西园清事足，玉池不减浣花溪。
意难忘·雨夜
作者：霍达
朝代：明
体裁：词

雨颤风摇，正百花时候，夜截春梢。挑灯惊鼠梦，拭泪掩绞绡。钗钿冷、佩环遥，玉鉴远山消。更可怜、心香烬夜，幼子啼宵。当年携手游遨，似丁香思结，心展芭蕉。寻花才减绣，话雨暗添膏。思往事、付春潮，赚杀旧魂飘。誓今生、梦长睡短，暮暮朝朝。
丁酉除夜
作者：霍韬
朝代：明

双桧擎云起謇思，年年北风向桧吹。云花撒地影犹冷，龙梦腾天春未迟。鹤借空青闲宿侣，虹横孤碧见标枝。与君岁暮歌双桧，歌竟惟教双鹤知。
万氏四忠三节诗五章
作者：霍韬
朝代：明
体裁：四言诗

山高棱棱，石叠棱棱。储时元精，濠虹大横。元精虹横，泄丛勇贞。（一章）彼勇且贞，濠虹之乡。佐时真人，佛时天纲。恢恢猷烈，赫赫鼎常。殒身殉贞，四有休耿光。（二章）耿光则那，祖考厥孙子。孙子忠勋，考祖是似。于戏，不间厥心，以绵尔祉。（三章）四祖忠勋，曰阳德则刚。女妇之德，柔则其常。懿其万母，烈节冷霜。冷霜凄冬，三叶同芳。北背之柏，茕矣朝阳。于戏，烈节不忘。（四章）懿彼烈节，犹曰妇人。誇彼丈夫，乃有失厥身。天畀德于人，勇得其纯。乃身失矣，曾不惭妇之仁。渭氏作歌，以勖自新。（五章）
万竹轩五章
作者：霍韬
朝代：明

增城老子，有竹万根。根根扫云，根根成阴。增城老子，荷锄朝行。锄竹之墩，培竹之萌。薪竹之枝，遥竹之琴。七八十年，作竹主人。增城老子，亦到西樵。到九龙岩，蹲岩之腰。绕岩曲腰，植竹十条。像万竹墩，聊亦逍遥。增城老子，亦到白沙。白沙先生，谓多竹家。竹以逼俗，一根则足。况于千竹，况于万竹。增城老子，亦到石头。石头先生，偕之遨游。道峰竹墩，老子则留。谓渠家物，谓渠好逑。
万竹轩五章
作者：霍韬
朝代：明
体裁：四言诗

增城老子，有竹万根。根根扫云，根根成阴。（一章）增城老子，荷锄朝行。锄竹之墩，培竹之萌。薪竹之枝，遥竹之琴。七八十年，作竹主人。（二章）增城老子，亦到西樵。到九龙岩，蹲岩之腰。绕岩曲腰，植竹十条。像万竹墩，聊亦逍遥。（三章）增城老子，亦到白沙。白沙先生，谓多竹家。竹以逼俗，一根则足。况于千竹，况于万竹。（四章）增城老子，亦到石头。石头先生，偕之遨游。道峰竹墩，老子则留。谓渠家物，谓渠好逑。（五章）
三至轩诗
作者：霍韬
朝代：明

晢晢绘云手，弱冠绘楚云。焚兰媚累灵，糈粲款湘君。沿湘至章江，菉施犹沾芬。时乃遘多艰，日诵湘累文。严霜夏杀草，冻雨夹尘飞。萤翼绕高木，黑云曳其辉。伊肯遘时危，风云转眸违。豺虎长羽翰，全藩无完衣。谁抱素玉光，而不以瑕归。丈人矢冰心，遘危以无讥。陟陟滕王阁，悄然啸孤怀。寒鸟伴衰蒲，犹泛秋江来。枯榆不择波，疲鸟不择栖。宛宛王侯门，寒云翳雕题。四郊桃李颜，迎向丈人开。桃李对春言，今是伤昔非。桃李醉春色，葵藿迎晓日。天王抚嘉运，君子抱贞质。丕昭天王德，敝民家再实。茅闾有谣言，妻子不相失。所以不相失，维公政画一。小扬南浦水，作雨炎蒸歇。小抉西山云，碧天见瑶月。再扬南浦水，作泽润朽骨。再抉西山云，瑞霭浮金阙。章江搆孤轩，拟在飞云端。皎皎丈人骢，三驾三回欢。邮柳几番青，寸心恒自丹。轩高不九寻，人以飞云观。何以飞云观，轩端栖紫鸾。丈人居轩端，春从天上分。下以忞民难，上以答圣君。江藩昔重创，万井哀如焚。贪人犹教馋，锯牙虎为群。丈人耿隐忧，为霖腾溟云。洗洗垢薮污，扬之风馨芬。轩中灌猗兰，草苗日渐稀。不喜草苗稀，喜得纫兰归。轩中灌孤松，留与白鹤飞。白鹤绕松飞，轩外生素辉。
三至轩诗·其一
作者：霍韬
朝代：明

晢晢绘云手，弱冠绘楚云。焚兰媚累灵，糈粲款湘君。沿湘至章江，菉施犹沾芬。时乃遘多艰，日诵湘累文。
三至轩诗·其七
作者：霍韬
朝代：明

丈人居轩端，春从天上分。下以忞民难，上以答圣君。江藩昔重创，万井哀如焚。贪人犹教馋，锯牙虎为群。丈人耿隐忧，为霖腾溟云。洗洗垢薮污，扬之风馨芬。
三至轩诗·其三
作者：霍韬
朝代：明

陟陟滕王阁，悄然啸孤怀。寒鸟伴衰蒲，犹泛秋江来。枯榆不择波，疲鸟不择栖。宛宛王侯门，寒云翳雕题。四郊桃李颜，迎向丈人开。桃李对春言，今是伤昔非。
三至轩诗·其二
作者：霍韬
朝代：明

严霜夏杀草，冻雨夹尘飞。萤翼绕高木，黑云曳其辉。伊肯遘时危，风云转眸违。豺虎长羽翰，全藩无完衣。谁抱素玉光，而不以瑕归。丈人矢冰心，遘危以无讥。
三至轩诗·其五
作者：霍韬
朝代：明

小扬南浦水，作雨炎蒸歇。小抉西山云，碧天见瑶月。再扬南浦水，作泽润朽骨。再抉西山云，瑞霭浮金阙。
三至轩诗·其八
作者：霍韬
朝代：明

轩中灌猗兰，草苗日渐稀。不喜草苗稀，喜得纫兰归。轩中灌孤松，留与白鹤飞。白鹤绕松飞，轩外生素辉。
三至轩诗·其六
作者：霍韬
朝代：明

章江搆孤轩，拟在飞云端。皎皎丈人骢，三驾三回欢。邮柳几番青，寸心恒自丹。轩高不九寻，人以飞云观。何以飞云观，轩端栖紫鸾。
三至轩诗·其四
作者：霍韬
朝代：明

桃李醉春色，葵藿迎晓日。天王抚嘉运，君子抱贞质。丕昭天王德，敝民家再实。茅闾有谣言，妻子不相失。所以不相失，维公政画一。
中秋夜饮
作者：霍韬
朝代：明

芭蕉月上露枝迟，促织声先到耳痴。落魄几翻圆缺影，流风千古蒹葭诗。沼横龙影擎苍桧，花带烟姿酿翠篱。如此清宵虚放过，可怜虚过好多时。
中秋夜饮次贲斋联句
作者：霍韬
朝代：明

待月停云送酒迟，狎云邀月伴秋痴。到门槐影已铺地，举盏奚奴忽报诗。桂魄光回晴宇宙，豆花香淡水园篱。柳湾清透湖千曲，蟆垫波心问几时。
丹厓
作者：霍韬
朝代：明

柱杖撑霞脱屐行，路逢葛老话平生。解衣舞破岩崖影，濯足踏低天汉平。丹灶为谁煨白石，紫云牵我到朱明。蒹葭秋水何天迥，呼起黄粱鹤一声。
丹厓六章
作者：霍韬
朝代：明
体裁：四言诗

陟陟丹厓，千仞其巍。沿厓采芝，沿厓采薇。姱彼采芝之人兮，商山之人兮。姱彼采薇之人兮，西山之人兮。沿厓求之，松云且深。沿松求之，远隔云岑。杖藜云岑，悠悠我心，猿鹤遗之音。（一章）猿鹤遗音，于彼厓侧。鹤舞斯翔，猿舞斯立。丹厓主人，猿鹤为群。玄裳缟衣，以友以宾。以友以宾，以月以年。握粟饵鹤，投粟愚猿。葛翁在后，安翁在前，乐谁与言。（二章）其乐只且，厓云之坂。云红竹根，映日将晚。云赤竹苍，竹阴昼长，昼长竹风凉。竹苍厓苍，映日成丹。望望丹厓，界天东南。倚天东南，既乐且闲。看缥凤翩翻，于也永欢。（三章）永欢维何，倚厓饮酒。饮酒且歌，乐此眉寿。且歌维何，声声太和。鹤友凤宾，于厓之阿。倚厓维何，铸鼎之丹。火烘丹煖，倚厓以看。炼彼鼎丹，倚厓以飧。铸不老颜，拄杖天东南。（四章）柱杖四尺，沿厓歌且谣。及此秋期，天阔烟消。烟消天高，寂间沉寥。偕我赤松，偕我玉乔。不乐昨夕，庶几今朝。采芝以饭，采松以烧。酿酒十觚，醉我二三子，醉则弃瓢。（五章）弃瓢何所，挂松之枝。秋风萧萧，自天吹之。风吹我瓢，声炒我耳。我醉厓石，扶醉以起。醉倚厓石，足履如砥。醉见厓石，绚烂锦倚。吁嗟乎厓之跂兮，天地撑拄兮。吁嗟乎厓之峙兮，君子乐只兮。（六章）
于穆赠袁少司徒也袁公三十年显仕犹敝廛一庐
作者：霍韬
朝代：明

于穆袁公，绩德耆年。德绩之徵，徵德于天。袁公徵德，是身一廛。袁公一廛，皓鬓周还。维是一廛，袁公是便。乃强袁公，踧踖日边，华发实研。上林鹳鸾，瀛沿朝烟。冲彼朝烟，舆徒是联。舆徒是联，冲上林烟。听上林歌，歌卷阿篇。圣人载歌，被是五弦。
伦右溪以诗赠行次韵留别
作者：霍韬
朝代：明

甲戌辛巳丁亥岁，三度飞来来往频。老鹤啄霞瘦梦旧，孤松扫天擎影新。宇宙几人一肩力，圣明大统万邦臣。别君弹剑峡江侧，笑杀巢由空爱身。
凤山秦老先生致政三章
作者：霍韬
朝代：明
体裁：四言诗

岁在辛巳，我也于京。公召自楚，亦会于京。我也后生，于公是式是程。（一章）岁在癸未，我逋岭表。公陟南都，德音孔杳。我也于公，私淑不少。（二章）岁在丁亥，我也北征。公也南归，岁在丙申。我也南征，公也南栖。仰公步趋，如骐骥云驰。不可以羁，矧可以随。（三章）
即事
作者：霍韬
朝代：明

呼酒移灯午夜分，柳汀花坞弄孤琴。寒阶蛩噭声声急，银汉星槎夜夜心。
听铁泉和韵
作者：霍韬
朝代：明

铁泉一漱一潺湲，一落乘虹又一源。若向东流更东汇，兼天波跃更无端。波跃春天一抹碧，蜉蝣转瞬皆桑田。山中岁月谁描画，万水烟深紫翠妍。妍媸今古一临流，颦笑东风秖自羞。拄杖他山还采药，药苗春好更何求。求得知心只鹿麋，凤衰歌后更无诗。黄云紫水看前哲，谁浚涓涓一脉微。千年一脉涓流渺，孤鹤横空山色低。东望蒹葭隔烟渚，更堪薇蕨问夷齐。
听铁泉和韵·其一
作者：霍韬
朝代：明

铁泉一漱一潺湲，一落乘虹又一源。若向东流更东汇，兼天波跃更无端。
听铁泉和韵·其三
作者：霍韬
朝代：明

妍媸今古一临流，颦笑东风秖自羞。拄杖他山还采药，药苗春好更何求。
听铁泉和韵·其二
作者：霍韬
朝代：明

波跃春天一抹碧，蜉蝣转瞬皆桑田。山中岁月谁描画，万水烟深紫翠妍。
听铁泉和韵·其五
作者：霍韬
朝代：明

千年一脉涓流渺，孤鹤横空山色低。东望蒹葭隔烟渚，更堪薇蕨问夷齐。
听铁泉和韵·其四
作者：霍韬
朝代：明

求得知心只鹿麋，凤衰歌后更无诗。黄云紫水看前哲，谁浚涓涓一脉微。
吴中丞镇蜀三章
作者：霍韬
朝代：明
体裁：四言诗

德车言迈，遹指蜀都。载此德车，御史大夫。大夫入蜀，两膏苏枯。（一章）德车言迈，遹指蜀中。洽蜀先哲，粤有文翁。大夫入蜀，振文翁之风。（二章）蜀昔先哲，亦有武侯。亦有张咏，嗣德前脩。亦有菊坡，振世名流。大夫入蜀，先辙是由。（三章）
呈冢山
作者：霍韬
朝代：明

樵云近处是三台，樵叟云槎漫往来。一枕玉霞天外阁，几株红树日边开。扶摇鹏翼来虹驭，侧逼天河又凤回。从此樵云樵叟独，翳门苍石翳苍苔。
周白川都宪考绩四章
作者：霍韬
朝代：明
体裁：四言诗

皇国纪纲，振振是宪。显允君子，纪纲是宪。宪是南都，百辟是模。显允君子，百辟是模。（一章）显允君子，渊塞直温。忠公励勤，亦厚且仁。忠在帝室，勤在嘉绩。明明明廷，是奏嘉绩。（二章）奏绩明廷，圣天子曰。尔旧冢卿，旧有典刑。国无老成，人宜尔是绳。况尔忠清，为国之桢。（三章）国桢斯何，狂澜之砥。正人是恃，憸人是诋。君子身世，重轻一世。勉勉君子，考绩万世。（四章）
和彭时可
作者：霍韬
朝代：明

一天新月半垂钩，黯黯浮霾已度秋。良夜呵云观五岳，短槎横汉系孤舟。清声到耳松犹舞，瑞霭填空翠未收。光景不须嗟岁暮，好春花柳又前头。
咏屈氏
作者：霍韬
朝代：明

勿折枫山松，松枝撑天青。松根凉露零，松叶荫前庭。望望双松根，冷霜曾几经。勿砍枫山石，石髓藏双碧。云深石崔嵬，云归石苍赤。望石想孤贞，惨然见容色。勿溷枫山水，水流漾素娥。杨花逐涧侧，笋箨吹山阿。素娥对流水，矢心矢靡他。
咏屈氏·其一
作者：霍韬
朝代：明

勿折枫山松，松枝撑天青。松根凉露零，松叶荫前庭。望望双松根，冷霜曾几经。
咏屈氏·其三
作者：霍韬
朝代：明

勿溷枫山水，水流漾素娥。杨花逐涧侧，笋箨吹山阿。素娥对流水，矢心矢靡他。
咏屈氏·其二
作者：霍韬
朝代：明

勿砍枫山石，石髓藏双碧。云深石崔嵬，云归石苍赤。望石想孤贞，惨然见容色。
咏郑节妇
作者：霍韬
朝代：明

万丈玉龙何处山，孤标一影照松关。白头不易人间操，肯比桃花浪笑颜。
圜丘乐章九首 其一 迎神
作者：霍韬
朝代：明

于维明命，佑我皇祖。肇我土宇，曰予冲人，缵祖之绪。荷天之休，锡民之祜。式虔报祀，阳复之期。式率髦士，骏奔祈祈。明明帝德，佑我皇祖，昭格坛壝。
圜丘乐章九首 其二 奠帛
作者：霍韬
朝代：明

昊天在上，我祖在侧。我奠我币，于焉踧踖。昊天在上，我祖在傍。我奠我币，于焉皇皇。天佑皇祖，锡我民祜。
圜丘乐章九首 其五 亚献
作者：霍韬
朝代：明

酒兮靡旨，诚兮靡已。馨德是砥，慎终如始。酒兮靡清，诚兮靡宁。馨德是绳，奏假明明。
圜丘乐章九首 其八 送神
作者：霍韬
朝代：明

巍巍荡荡，帝德无象。无曰无象，昭昭在上。荡荡巍巍，帝德无为。无曰无为，下式九围。服帝之德，朝乾夕惕。庶几无斁，帝心亦怿。
大司马桐溪钱公总制两广
作者：霍韬
朝代：明

粤峤带鲸海，万里瞻长安。百年豢太平，氓民家安完。迩来厄会并，言之心悽酸。茅闾室磬悬，野聚冤骨乾。农夫春耕牛，卖钱输县官。弟兄饥流离，应门存丁单。稔秋犹不食，何以度冬寒。县官匪不仁，谁教胥饕飧。居复罟贼巢，妻孥全更难。桐溪借点润，全粤网民宽。春雨枯株林，霜飞柏台端。敝民涤百忧，而无昔年叹。粤人见桐溪，朝阳孤凤丹。虑惟枢轴臣，难期长盘桓。
宋中丞转北三章
作者：霍韬
朝代：明
体裁：四言诗

邮杨萧萧，邮马骄骄。君子于行，曰我趋朝。君子趋朝，骐骝联镳。（一章）邮杨萧萧，柏风飘飘。风飘上林，君子游遨。柏风飘馨，袭人不崇朝。（二章）柏风飘飘，馨于清霄。伊柏之馨，鸾梧与僚。有樗鹏鸣，侧瞥柏高。（三章）
宫僚燕集次松皋太宰三首
作者：霍韬
朝代：明

峭风吹桧荐寒苍，东府冠裳燕瓦觞。拟办珍奇防俚衒，敢忘儒素愧臣良。圣人化洽茅檐里，俭德符贞海宇傍。同际重华瞻紫极，载歌天保祝弥昌。瑞霭曈胧袭桧苍，峭风吹桧映清觞。两阶鹓鹭成雍肃，一代文明集俊良。世道已归吾道内，少微长耀太微傍。许身饱愧南金重，昂首惟歌帝德昌。玉河水帝西山苍，储寀沿河醉玉觞。葭琯瑞灰古复泰，绣裳象简总贤良。茅茨风动闾阎下，熠耀光依日月傍。忝窃宠私图报称，却惭无策答隆昌。
宫僚燕集次松皋太宰三首·其一
作者：霍韬
朝代：明

峭风吹桧荐寒苍，东府冠裳燕瓦觞。拟办珍奇防俚衒，敢忘儒素愧臣良。圣人化洽茅檐里，俭德符贞海宇傍。同际重华瞻紫极，载歌天保祝弥昌。
宫僚燕集次松皋太宰三首·其三
作者：霍韬
朝代：明

玉河水帝西山苍，储寀沿河醉玉觞。葭琯瑞灰古复泰，绣裳象简总贤良。茅茨风动闾阎下，熠耀光依日月傍。忝窃宠私图报称，却惭无策答隆昌。
宫僚燕集次松皋太宰三首·其二
作者：霍韬
朝代：明

瑞霭曈胧袭桧苍，峭风吹桧映清觞。两阶鹓鹭成雍肃，一代文明集俊良。世道已归吾道内，少微长耀太微傍。许身饱愧南金重，昂首惟歌帝德昌。
寄郭太守步韵
作者：霍韬
朝代：明

掖垣造次情渠渠，一别天南难寄书。藜藿朽根甘我病，鹰鹯风力君谁如。古人高谊已尘迹，后世中庸嗟鄙夫。此去武夷不千里，我行采药君来无。
尹先舍弟以诗见勉次韵答之
作者：霍韬
朝代：明

作圣工夫我岂敢，隙驹疾驱肯从容。试将短发照秋水，比到去年又不同。山中稚子璧玉片，未彻尘瑕可少容。师表不知千载下，泰山乔岳许谁同。
尹先舍弟以诗见勉次韵答之·其一
作者：霍韬
朝代：明

作圣工夫我岂敢，隙驹疾驱肯从容。试将短发照秋水，比到去年又不同。
尹先舍弟以诗见勉次韵答之·其二
作者：霍韬
朝代：明

山中稚子璧玉片，未彻尘瑕可少容。师表不知千载下，泰山乔岳许谁同。
庚子秋对月赏菊用杜韵
作者：霍韬
朝代：明

瑞影填天到菊栖，紫梧伴菊搂鸟啼。客中聊尔芙莞莞，世里可谁私凄凄。南河隔岁奏饥色，北塞新秋声破鼙。话归不归归何日，樵顶撑云忘短藜。
征西诗
作者：霍韬
朝代：明

蠢蠢氓蛮，跨谷负山。山高谷深，大遂厥顽。为妖为残。残兹西土，百斯民艰。民艰孔棘，氓毒孔威。民之室家，不保狐绥。民之宅里，荡覆流离。我民流离，蛮谓得逞。大作不靖，剽攘驰骋。我民摇摇，不保首领。天子曰嗟，民之病矣，蛮之竞矣。谁其绥之，俾之定矣。谁与元老，授之柄矣。元老授命，拜手稽首。赫将天威，誓歼群丑。誓师桂林，椎牛酾酒。虎贲洸洸，虎旗扬扬。阖围四塞，震天四方。跨山爬溪，以诛以攘。以诛以攘，先其渠魁。纵其胁从，宥之归来。贼巢为灰，贼血贼膏，污之草莱。民贼斯除，民生斯宁。集有师功，奏功朝廷。勒之鼎彝，永纪厥成。天子有命，纪正纪勋。维此元老，克平大憝。胙之爵秩，匪止其身，及其子孙。
惶恐滩阻风
作者：霍韬
朝代：明

醉呵暖气回寒烟，碧树扫空万山巅。供职江流能助顺，搅天风伯故翻泉。南飙尔宜饯腊雪，远道吾将济大川。惶恐滩灵勿惶恐，只听箫鼓过楼船。
感忠雅九章
作者：霍韬
朝代：明
体裁：四言诗

兀兀者木，胡然再华。彼木则华，岂伊瑞邦家。邦家孕贤，节脩且姱。忠贤脩姱，明运亨嘉。（一章）忠贤降灵，有占斯石。忠贤之心，匪也斯席。忠贤之心，遑遑皇国。朝昏翼翼，衷冲翼翼。（二章）忠贤之心，如柏斯茜。彼柏之茜，固趾石贞。匪霜雨变，忠贤之心。如柏之贞，匪霜雨变。（三章）粤昔婺源，有石其翳。石如镜如，霞霾其蔽。粤闻自昔，隋唐之际。有汪先公，保邦之勚。世德绳艺，汪德绳艺，是石之异。（四章）忠贤之衷，与天地通。木枯而华，气天地通。石翳而晶，气天地通。天地感通，贤之衷忠。（五章）忠衷之积，应运而亨。运也匪值，蕴也山灵。应运时乘，风声楞楞。风声楞楞，天下和平。（六章）楞楞风声，九天其迈。如彼鸿毛，翳天之外。如彼先公，曾唐之赉。唐室之赉，天地交泰。忠贤之心，绳绳匪懈，绳德匪懈。（七章）受福是介，受福之介，孙子是赖。岂曰誉沽，旁訾以韰。亦有流言，式予德戒。（八章）予德衷式，徵之于情。于情之忒，于德之徵。如石衷润，其光斯澄。如木衷和，其华斯嵘。显允君子，忠贤是绳。汪之先公，唐室令名。显允君子，令名是绳，孙子是贞。忠衷，同治本作“衷忠”。（九章）
我有两贺祝也东峰之何翁南海致庵伦氏皆八月寿期桃瑞西来五章
作者：霍韬
朝代：明
体裁：四言诗

我有桃实，来自昆崙。桃植昆崙，万亿千春。昆崙桃枝，北荫蓬瀛，南荫重溟。（一章）我有桃实，昆崙之硕。三千年华，三千年实。一实饵南，一实饵北，昆崙之植之实。（二章）饵北伊何，燕山何子。维是何子，燕山祉美。燕山何子，育六士女，偕配君子。（三章）饵南伊何，致庵伦子。维是伦子，有兄硕贤，有侄趾美。一门丽贤，岭海鲜儗。（四章）昆崙之实，以饵何子。貤何子饵，以饵伦子。昆崙之实，以饵伦子。貤伦子饵，以饵何子。是永尔饵矣，尔永尔祉矣。（五章）
明所四章
作者：霍韬
朝代：明
体裁：四言诗

丽日皎皎，灼彼普天。我堂斯蔀，我日斯偏。开我八窗，日光斯全。吁嗟乎，窗之用大矣。（一章）丽日皎皎，灼彼清晨。我室斯蔀，我室斯昏。开我小牖，室视斯真。吁嗟乎，牖之用大矣。（二章）君子进善，如窗如牖。显允君子，尚不我咎。尚迪我蒙，尚俾我有闻于后。（三章）君子进善，如牖如窗。显允君子，尚不我忘。尚迪我明，尚俾我进善日强。（四章）
昭恩雅四章
作者：霍韬
朝代：明
体裁：四言诗

于瞻者楼，奕奕岩岩。岩岩奕奕，具美伊衔。具美具瞻，普天具瞻。鸾凤毵毵，天威烜赫。生民赖生，冢臣时兴。天功时成，于亦成名。（一章）冢臣成名，婺源之浒。银潢婺辉，毓德之所。冢臣毓德，立我哲我。天子畀宠，我其宠伊。何赫赫训言，服之训言。岂曰韦编，袭之重笺。（二章）重笺训言，巍楼是跻。维是训言，皇极是基。万邦是腓，孰迩孰遥。孚皇训言，曾不崇朝。皇言则万，皇心则一。鞠哉冢臣，对天扬述。畴测天高，畴绘天文。畴酬天恩，酬恩于昭，疢忧以劳。（三章）冢臣忧劳，孰则与阶。靡旦靡昏，天宠是怀。自位中丞，至于冢卿。大政是经，大工是程。秉心忠贞，为国股肱。翼翼绳绳，不心之宁。斯酬恩之诚斯。（四章）
李母贞节六章
作者：霍韬
朝代：明
体裁：四言诗

倚我独柏，悠悠我思。柏植前墀，慈乌夜栖。乌号伤悲，游子伤悲。（一章）独柏之植，于兹百龄。风号冷冷，露泣零零。风露晨朝，游子则宁。（二章）独柏之枝，淩霜撑天。春不敷华，冬不改坚。雨春霜冬，茕茕百斯年。（三章）独柏之叶，则翠且老。露雨泽之，亦泽润好。露雨伊何，九天是冒。（四章）游子游子，瞻彼独柏。悠哉悠哉，亦极悽恻。悽恻则那，永怀独柏之德。（五章）游子游子，瞻彼独柏。命我子孙，灌我柏之植。命我子孙，勿剪我柏之叶。（六章）
桂丛十章
作者：霍韬
朝代：明
体裁：四言诗

桂之树，春雨秋露。饱浥雨露，根硕既固。浩浩昊天，永锡雨露。（一章）桂之蟠，石侧流泉。泉流涓涓，桂蟠桓桓。显允君子，匪也矢永谖。（二章）桂之根，白石齿齿。水流桂根，绵流石髓。蟠哉桂，永千万祀。（三章）桂之植，白石凿凿。石膏桂滋，石肤桂肌。蟠哉桂，永千万祀。（四章）桂之蕃，倚天扫云。云飞自北，云飞自南。匪北匪南，悠悠我心。蟠哉桂，永千万春。（五章）桂之枝，白露零零，铁干玲玲。白露秋春，于千万年。蟠哉桂，永千万年。（六章）桂之叶，则翠且老。桐乌于飞，亦集以傲。吁嗟乎，桐千万年。吁嗟乎，桂千万年。维是桐桂，永矢忘年。（七章）桂之华，寒天之馨。桐乌于飞，亦集斯鸣。显允君子，亦听鸟鸣。维此鸟鸣，觏此花馨。胡然而遭也，百千万龄。（八章）桂之实，亦坚既好。累累壮垂，露雨之冒。匪也竹猗，匪也桃夭。君子是宴，以傲天锡难老。（九章）桂之丛，醇气醲钟，和气融冲。不于尔物之隆，而于尔孕族之隆。浩浩昊天，惟尔宗是崇。尔宗是崇，载亦令终。后昆是崇，桂之丛。天锡尔令德，裕后无穷。（十章）
梦绘莲花题首句足之呈冢山
作者：霍韬
朝代：明

云霄九万一枝春，灏气崚嶒绘碧天。老鹤蹲云樵影瘦，又看雏凤日翩跹。
樵翁大学士归赠
作者：霍韬
朝代：明

望断樵山山上云，紫云羌与白云分。云裳云幔翳云谷，凤出凤归谁凤群。我更稻粱惭鹤梦，不堪湖海见鲸奔。只今箕颍虽丛桂，亦囿寰区沐舜薰。
樵翁归山联赠偕伦白山
作者：霍韬
朝代：明

朝阳梧影映樵云，去住同天路未分。黄阁星晨犹听履，碧山猿鹤暂随群。古贤中路嗟荒莽，活水源头遏放奔。未奏箫韶偕俗韵，且搥土鼓荐南薰。
次右溪峡山韵赠邓贲斋
作者：霍韬
朝代：明

玄猿黄鹿饶谁闲，十月风搅云出山。搔首峡江丛桂下，倚天雷剑一囊间。北瞻北极紫薇座，西出西樵翳门关。分付山灵锁烟雨，主人不久便应还。
次洞野十绝发老株塘
作者：霍韬
朝代：明

雕鞍兀兀璆琅林，琼岭金陂碧杏森。黄牡真超玄圃外，半空笙凤荐稀音。绝峤裁天鸟道遥，翠桃碧杏绘云桥。铁峰苍藓黄云外，疑是仙癯跨鹤招。侬本山癯也爱山，爱山登陟度山关。玄猿白鹿欣迎骑，草碧苔苍舒啸闲。登山冲碎铁山云，铁笛飞声下界闻。十数衲衣山趾立，语言犹是羲皇民。老松倔彊柯枝疏，疑是首阳饥丈夫。干挠不妨根挺直，紫云长护一身孤。铁峰直直插玄霄，缭绕烟云峰趾遥。踏上峰头发长啸，多君疑我又嫖娆。山从西北尽东江，阿骨打曾起虏邦。圣祖除凶报千古，到今穷发乞来降。契丹僭拟幽都宫，衅始平滦关隘空。觞滥元胡牙齿毒，九州骸骨血腥红。文皇创业定燕都，万世山河巩禹图。北割大宁神算远，只嗤狼子轻悬弧。汉碑旧峙燕然山，胡马穷沙遁不还。今日燕然春草绿，狡胡南牧马犹斑。
次洞野十绝发老株塘 其七 望辽海
作者：霍韬
朝代：明

山从西北尽东江，阿骨打曾起虏邦。圣祖除凶报千古，到今穷发乞来降。
次洞野十绝发老株塘 其三 经望宝山
作者：霍韬
朝代：明

侬本山癯也爱山，爱山登陟度山关。玄猿白鹿欣迎骑，草碧苔苍舒啸闲。
次洞野十绝发老株塘 其九 望大宁
作者：霍韬
朝代：明

文皇创业定燕都，万世山河巩禹图。北割大宁神算远，只嗤狼子轻悬弧。
次洞野十绝发老株塘 其二 度沙岭
作者：霍韬
朝代：明

绝峤裁天鸟道遥，翠桃碧杏绘云桥。铁峰苍藓黄云外，疑是仙癯跨鹤招。
次洞野十绝发老株塘 其五 憩松蓬庵
作者：霍韬
朝代：明

老松倔彊柯枝疏，疑是首阳饥丈夫。干挠不妨根挺直，紫云长护一身孤。
次洞野十绝发老株塘 其八 望喜峰口
作者：霍韬
朝代：明

契丹僭拟幽都宫，衅始平滦关隘空。觞滥元胡牙齿毒，九州骸骨血腥红。
次洞野十绝发老株塘 其六 登中峰岭
作者：霍韬
朝代：明

铁峰直直插玄霄，缭绕烟云峰趾遥。踏上峰头发长啸，多君疑我又嫖娆。
次洞野十绝发老株塘 其十 望迤北
作者：霍韬
朝代：明

汉碑旧峙燕然山，胡马穷沙遁不还。今日燕然春草绿，狡胡南牧马犹斑。
次洞野十绝发老株塘 其四 入中峰寺
作者：霍韬
朝代：明

登山冲碎铁山云，铁笛飞声下界闻。十数衲衣山趾立，语言犹是羲皇民。
次洞野十绝发老株塘·其一
作者：霍韬
朝代：明

雕鞍兀兀璆琅林，琼岭金陂碧杏森。黄牡真超玄圃外，半空笙凤荐稀音。
次甬川东阁书怀
作者：霍韬
朝代：明

玉软金醲瑶草铺，四郊环望盛皇都。亿年列祖开鸿运，万国臣工囿燕图。道揆古闻肝比铁，世趋我愧胆如凫。鹊声欹枕牵魂梦，何日同君话五湖。云窦漏光锦碎铺，厂楼长夏寱鸿都。侧身左顾浅鹏窟，醒梦前柯笑蚁图。静水蒹葭闲豢鹤，趁时粱稻惯搂凫。秃翁握网支矶立，嫚问鱼多孰与湖。豢柳醲烟煦影铺，上林人醉拟清都。刺天茑蔓凭高木，照眼蜃楼惊幻图。三叹德辉稀缥凤，半生踪迹愧浮凫。紫云觖我樵灵望，那得随君梦鉴湖。
次甬川东阁书怀·其一
作者：霍韬
朝代：明

玉软金醲瑶草铺，四郊环望盛皇都。亿年列祖开鸿运，万国臣工囿燕图。道揆古闻肝比铁，世趋我愧胆如凫。鹊声欹枕牵魂梦，何日同君话五湖。
次甬川东阁书怀·其三
作者：霍韬
朝代：明

豢柳醲烟煦影铺，上林人醉拟清都。刺天茑蔓凭高木，照眼蜃楼惊幻图。三叹德辉稀缥凤，半生踪迹愧浮凫。紫云觖我樵灵望，那得随君梦鉴湖。
次甬川东阁书怀·其二
作者：霍韬
朝代：明

云窦漏光锦碎铺，厂楼长夏寱鸿都。侧身左顾浅鹏窟，醒梦前柯笑蚁图。静水蒹葭闲豢鹤，趁时粱稻惯搂凫。秃翁握网支矶立，嫚问鱼多孰与湖。
汪宪副诚斋平山海戎十章
作者：霍韬
朝代：明
体裁：四言诗

荡荡广服，跨海负山。海险海驰，山险山巉。山海氓蛮，负恃险嵎。据窃溪坑，据险扬妖。据险遂顽，据险豢奸。奸妖肆横，毒凶肆横，胥贼胥残。（一章）鲸溟漫漫，凭溟扬帆。风飞波翻，以北以南，鲸噬狼贪。污斯民女，腊斯民男。焚斯民庐，百斯民艰。维彼山顽，年迩四三。炎焰痰燔，抚斯骄斯，骄骄闲闲。天威赫将，对则笑谈。侯长侯雄，侯胤侯繁。侯穷侯丛，侯附侯攀。贼联蔑灾，民斯蔑堪。（二章）维彼海顽，始利之眈。廉钦珠珍，田壖盐咸。维珠之纴，维盐之馋。匪珠匪盐，滥觞夷番。官司典刑，兵司诚盘。身此阱坑，生不以还。生不以还，岛澳栖蹲。岛澳栖寒，一息之存。一夕之安，一夕不安。鱼腹盖棺，有言骨酸，有涕汍澜。莫则奈何，乃大作难，大为民患。（三章）民患孔棘，民患孔殚。民心孔伤，民骨孔刓。公为民长，公为民良。悯民大衋，悯民大创。民衋刺豦，民创刺肠。民痛刺心，民灾刺肝。矧天威之扬，天命之将。天民斯康，天职斯臧。乃申乃令，有纪有纲。乃涣乃号，乃敦乃详。俾海民顽，格心来降。与顽更新，锡顽福祥。（四章）脱顽凶灾，复顽家乡。昔顽之懵，造有天殃。今顽得公，衽席梯航。衽席梯航，肉骨存亡。海顽来归，海患于襄。维惷怙终，维惷金章。恃彼舟航，恃彼帆樯。驾彼帆樯，遁逃海洋。（五章）海洋茫茫，苟息苟藏。用我降顽，偕我戎行。夺之长技，穷之海荒。铳炮震惊，雷轰电光。彼昏卒狂，蕲死不遑。罔罔怅怅，如釜之鱼，如厨之羊。首骈肋挛，槛车以防。归鲙其肌，不断其吭。（六章）彼狂金章，目鲙其肌，目千其疮。祈速断吭，泣涕浪浪。凯歌琅琅，武夫洸洸。清兹海蛮，民福无疆。（七章）越肆山顽，狶突鸱张。我武维扬，彼遁草芒。我武维弛，彼崛斯强。是尤怙终，是宜诛攘。缓不诛攘，民视滥觞。（八章）乃募我旅，乃峙我粮。我矢我铦，我弓我张。先我间谍，熟我土壤。诛彼先遁，示彼招安。天兵赫临，罴虎奋翔。阖围四塞，震天四方。豕蛇流髓，狐鼠流衁。贼尸为冈，贼衁为汤。民残斯除，民仇斯偿。民患百年，伏此蛮羌。靖此蛮羌，广服用匡。（九章）奏功庙堂，纪功旗常。铭功鼎彝，公功用彰。奏功庙堂，锡公秬鬯，有苾其芗。锡公黼裳，三英煌煌。我岭海民，祝公万年，受福穰穰。（十章）
浴日亭次东坡韵
作者：霍韬
朝代：明

灏气溟腾烘碧天，沧浪直浸到黄湾。一丸漱出混沌子，万国遥瞻若木山。尽把辰星埋海角，便从旸谷见天颜。回旋觑破玄虚窍，阖辟分明咫尺间。
海国南薰诗四章
作者：霍韬
朝代：明
体裁：四言诗

东南泽国，舜风洽流。五弦流音，怿我民心。（一章）北风斯凄，草木斯萎。维我南人，思斯南薰。（二章）夏日徂暑，凄凄炎雨。时此轻薰，实获我心。（三章）东南泽国，实东南隅。愿言王大夫，宣东南风，为天下枢。（四章）
海珠
作者：霍韬
朝代：明

青山屹对清江流，水色天光山色浮。盘石孤根千古树，暂随高处系来舟。迥随花萼映同流，一色丹青几万秋。珍重采芳游冶子，好将图样别囊收。秋兴盈襟寄短篱，许将天外老松知。盘桓何处层崖顶，不踏人间野草离。层山山外有云浮，山脚飘飘又几秋。看到这场千古约，莫须身世是天游。
海珠·其一
作者：霍韬
朝代：明

青山屹对清江流，水色天光山色浮。盘石孤根千古树，暂随高处系来舟。
海珠·其三
作者：霍韬
朝代：明

秋兴盈襟寄短篱，许将天外老松知。盘桓何处层崖顶，不踏人间野草离。
海珠·其二
作者：霍韬
朝代：明

迥随花萼映同流，一色丹青几万秋。珍重采芳游冶子，好将图样别囊收。
海珠·其四
作者：霍韬
朝代：明

层山山外有云浮，山脚飘飘又几秋。看到这场千古约，莫须身世是天游。
海珠寺
作者：霍韬
朝代：明

有山何处坐巢由，水满南溟地轴浮。青史半篇闲老眼，泰山千仞一江舟。枯泥花萼随风雨，在处光阴几转流。垂洒珠江亭墨汗，不知今又几千秋。
游小金山
作者：霍韬
朝代：明

五岭来千山，一山锁其烟。松枝扫碧落，贞石贯重泉。迥天一境界，禅衣此盘旋。不挠松之劲，不磷石之坚。坚劲入变通，令德崇斯全。
游小金山
作者：霍韬
朝代：明

天上松风入耳来，剔灯孤坐妙高台。水流自壮中流响，尘梦都从午梦回。胜览几人双蜡屐，隐忧随日满腔埃。吟馀老鹤江天过，疑亦山灵为我陪。落叶风吹暂掩关，敲冰吟对老僧閒。火融霜气红归树，烟化泉声白到山。近砌竹炉茶正熟，绕窗松径鹤初还。若令坡老重来日，万劫都同转盼间。
游小金山·其一
作者：霍韬
朝代：明

天上松风入耳来，剔灯孤坐妙高台。水流自壮中流响，尘梦都从午梦回。胜览几人双蜡屐，隐忧随日满腔埃。吟馀老鹤江天过，疑亦山灵为我陪。
游小金山·其二
作者：霍韬
朝代：明

落叶风吹暂掩关，敲冰吟对老僧閒。火融霜气红归树，烟化泉声白到山。近砌竹炉茶正熟，绕窗松径鹤初还。若令坡老重来日，万劫都同转盼间。
游银山用杜韵八首
作者：霍韬
朝代：明

峡径纡经碧玉林，翠峰玄涧云芝森。马蹄踏踏看朱草，天极层层绘紫阴。铁壁银山环比固，万年一日此人心。狼居胥外凭高望，宁念峰墩夜夜砧。通幽一径倚云斜，云树苍苍狎岁华。寒壑翳阴聊拥骑，御空淩影快浮槎。从天步到琼芝国，接地声喧绿玉笳。北望燕然南泰华，塞天黄紫碧红花。铁柯插石映阳晖，碧涧腾空漾紫微。冥漠埃烟孤凤跂，鼓腾元气蹲龙飞。扳萝突觉天宇迫，吹笛啸看下界违。邂逅阆风青鸟使，重贻云杏漱云肥。银山仙子共盘棋，眼界浮云不浪悲。棋奕棋休付成算，花开花卸无穷时。渔阳腐草唐霜早，蓟北鼾狐宋日迟。东望辽城西朔漠，祖宗神略可胜思。千仞壁立着银山，铁山对跂烟霭间。凭高一望朔云外，形胜岂企山海关。汉祖平城轻冒顿，宋宗滦水酿完颜。职方版宇今全盛，北狄祈瞻供奉班。登登铁山最上头，北望云中忆去秋。大将牙幢烟烬冷，丑胡毡帐风沙愁。塞翁早识宁须马，渔父先几只任鸥。回首阴山千里外，汉朝图籍属中州。踏上铁厓思帝功，手扶人极万年中。腥氛灭息归浮霭，灰烬嘘呵闲朔风。列宿拱垣环正紫，普天瞻日丽中红。雁门东去回沧海，安得屯羌问弱翁。层厓纡陟任逶迤，东望蓬莱浸碧陂。重镇天留千叠险，帝陵松长万年枝。姚虞履迹砺山巩，胡貊腥风圣化移。社稷仆夫思远道，戴星单骑一鞭垂。
游银山用杜韵八首·其一
作者：霍韬
朝代：明

峡径纡经碧玉林，翠峰玄涧云芝森。马蹄踏踏看朱草，天极层层绘紫阴。铁壁银山环比固，万年一日此人心。狼居胥外凭高望，宁念峰墩夜夜砧。
游银山用杜韵八首·其七
作者：霍韬
朝代：明

踏上铁厓思帝功，手扶人极万年中。腥氛灭息归浮霭，灰烬嘘呵闲朔风。列宿拱垣环正紫，普天瞻日丽中红。雁门东去回沧海，安得屯羌问弱翁。
游银山用杜韵八首·其三
作者：霍韬
朝代：明

铁柯插石映阳晖，碧涧腾空漾紫微。冥漠埃烟孤凤跂，鼓腾元气蹲龙飞。扳萝突觉天宇迫，吹笛啸看下界违。邂逅阆风青鸟使，重贻云杏漱云肥。
游银山用杜韵八首·其二
作者：霍韬
朝代：明

通幽一径倚云斜，云树苍苍狎岁华。寒壑翳阴聊拥骑，御空淩影快浮槎。从天步到琼芝国，接地声喧绿玉笳。北望燕然南泰华，塞天黄紫碧红花。
游银山用杜韵八首·其五
作者：霍韬
朝代：明

千仞壁立着银山，铁山对跂烟霭间。凭高一望朔云外，形胜岂企山海关。汉祖平城轻冒顿，宋宗滦水酿完颜。职方版宇今全盛，北狄祈瞻供奉班。
游银山用杜韵八首·其八
作者：霍韬
朝代：明

层厓纡陟任逶迤，东望蓬莱浸碧陂。重镇天留千叠险，帝陵松长万年枝。姚虞履迹砺山巩，胡貊腥风圣化移。社稷仆夫思远道，戴星单骑一鞭垂。
游银山用杜韵八首·其六
作者：霍韬
朝代：明

登登铁山最上头，北望云中忆去秋。大将牙幢烟烬冷，丑胡毡帐风沙愁。塞翁早识宁须马，渔父先几只任鸥。回首阴山千里外，汉朝图籍属中州。
游银山用杜韵八首·其四
作者：霍韬
朝代：明

银山仙子共盘棋，眼界浮云不浪悲。棋奕棋休付成算，花开花卸无穷时。渔阳腐草唐霜早，蓟北鼾狐宋日迟。东望辽城西朔漠，祖宗神略可胜思。
玉堂双喜联贺伦白山
作者：霍韬
朝代：明

海岳光腾海宇瞻，邦家孚应一时兼。凤梧麟薮图龙马，桂影琼枝映玉蟾。忠荩世家修往轨，服勤汤鼎续梅盐。玉堂瑞气芝兰洽，海岳光腾海宇瞻。山斗名家几具瞻，桂兰桥梓玉堂兼。承恩委佩出金阙，协梦明珠射碧蟾。草木眉山占世运，困穷胶鬲未渔盐。泰阶星史稽王道，山斗名家几具瞻。
玉堂双喜联贺伦白山·其一
作者：霍韬
朝代：明

海岳光腾海宇瞻，邦家孚应一时兼。凤梧麟薮图龙马，桂影琼枝映玉蟾。忠荩世家修往轨，服勤汤鼎续梅盐。玉堂瑞气芝兰洽，海岳光腾海宇瞻。
玉堂双喜联贺伦白山·其二
作者：霍韬
朝代：明

山斗名家几具瞻，桂兰桥梓玉堂兼。承恩委佩出金阙，协梦明珠射碧蟾。草木眉山占世运，困穷胶鬲未渔盐。泰阶星史稽王道，山斗名家几具瞻。
玉田四章
作者：霍韬
朝代：明
体裁：四言诗

我田百亩，不以种禾。匪不种禾，种禾穫不多。惟种玉子，种玉如何。玉子成璞，可琢可磨。璞琢璞磨，温润则那。（一章）我田百亩，不以种稷。匪不种稷，种稷不多得。惟种玉子，种玉何适。玉子成璞，可圭可璧。种此圭璧，以近有德。（二章）谁有善亩，我有善价。我亩匪有馀，我求日不暇。匪我则求，谁售我者。（三章）谁善耘田，耘我玉痹。我曰如莠，我玉亦不滋。谁教我耘，实获我思。（四章）
王南渠司寇考绩三章
作者：霍韬
朝代：明
体裁：四言诗

嘤嘤黄鸟，如求弟兄。矧我伊人，不求弟兄。我视犹兄，南渠王卿。（一章）南渠王卿，毓德赤城。赤城水清，赤城山明。天台之清，天目之明。天台虚灵，是生王卿。绩贤绩勋，是奏于京。（二章）奏绩于京，维圣天子，求人于老成。王卿曰吁，臣献悃情。臣献悃情，乃臣衷愚，岂则近名。（三章）
王阳明中丞平盗诗六章
作者：霍韬
朝代：明
体裁：四言诗

天佑皇明，畀以全宇。丕及中国，夷貊顺附。治极蠹生，有蠢厥顽。千天之纪，妊厥凶奸。负山之岨，伏谷之坑。祸我邦域，戕我士民。（一章）我士我民，居赣之壤。薄湖洎湘，韶连洛昌。龙川惠阳，臲臲皇皇。民是大棘，而水斯溺。拯用不亟，木本斯拨。丛有大艰，硕人斯责。（二章）硕人维儒，儒以用武。宪章濂洛，步趋伊吕。为国股肱，为民心膂。悯民大棘，不遑宁处。赫我仁怒，誓我义旅。运我神筹，期取我民仇。（三章）硕人用武，雷霆自天。硕人用武，山川震惊。山川震惊，以莫不效灵。硕人用武，四闭贼冲。硕人用武，则钓渠凶。渠凶就擒，宁我兆民。（四章）宁我兆民，各遂理所。以士以农，以工以贾。昼出夕处，莫或予侮。宁我兆民，食有廪庾。乐有妻子，养有父母。寔维硕人，代天作之祜。（五章）天实惠民，硕人以生。天实为国，硕人生德。天实兆治，硕人在位。硕人在位，鞠躬励勚。皇曰硕人，汝则大勤。衮职有亏，硕人旋归。（六章）
琴山十章
作者：霍韬
朝代：明
体裁：四言诗

于昭上帝，毓灵下土。衷极储精，太和流布。衷和流布，区宇瀰濩，区宇瀰濩。山岳上凝，江河下注。衷和氤氲，物各备具。（一章）物具衷和，人得其粹。五性出矣，七情生生。不愆以忒，乃全厥原。全复厥原，为人之门。厥复如何，远取诸物，近取诸身。（二章）近取如何，我身备有。手足发肤，耳目鼻口。形宫而乖，五性是谬。形官而理，五性顺受。君子有要，天君中寂，性情弗忒。（三章）性情如何，远取诸物。取之如何，性情是适。定性闲情，率由中宅。虽曰中宅，亦赖外域。域之孔固，中乃弗忒，是作性则。（四章）取物如何，维我宜之。我宅我里，琴山维之。维此琴山，实我仪之。煦日流矣，和风披矣。登山歌以谣矣，乐以忘归矣。于戏，韶石奚为，以慰我思。（五章）我思琴山，千里而遥。昔我植竹，于山之腰。山侧水流，昔我洗瓢。鱼游水渚，鹤企松标。松风萧萧，竹风翛翛，依稀虞韶。（六章）虞韶千古，寄我琴山。山石凤跂，山花锦囊。天风为弦，得趣忘弹。爰我良朋，于山之间。尊酒颐颜，性怡情闲，和乐且耽。（七章）耽乐君子，既和乃心，乃和乃身。身心和矣，暨厥家人。家人和矣，暨阙万民。万民和矣，奏泰和音。泰和奏矣，谁瑟谁琴。（八章）谁琴谁瑟，高山流水。知音伊谁，韶石之子。匪伊子之知，天风洗耳。岂曰洗耳，亦洗心髓。心灵耳通，泰和之音是俟，泰和之音是俟。（九章）泰和远矣，得见其像。像托伊何，琴山之上。琴山之水，琴山之云。望望水云，悠悠我心。旧盟猿鹤，投我好音。岂曰耽乐，猿鹤遗之音。（十章）
癸巳中秋又一日同两冈游云端至铁泉有怀
作者：霍韬
朝代：明

癸巳中秋又一日，芙蓉隔江令人愁。架空楼阁层云表，独鹤振翰楼上头。头插黄花秋老时，泉声一听一回思。龙鱼不爽铁泉梦，膏泽涓涓出洞扉。洞扉只许猿鹤伍，何物鹤归猿未归。肯信隔山瓜果熟，不知天外有云薇。
癸巳中秋又一日同两冈游云端至铁泉有怀·其一
作者：霍韬
朝代：明

癸巳中秋又一日，芙蓉隔江令人愁。架空楼阁层云表，独鹤振翰楼上头。
癸巳中秋又一日同两冈游云端至铁泉有怀·其三
作者：霍韬
朝代：明

洞扉只许猿鹤伍，何物鹤归猿未归。肯信隔山瓜果熟，不知天外有云薇。
癸巳中秋又一日同两冈游云端至铁泉有怀·其二
作者：霍韬
朝代：明

头插黄花秋老时，泉声一听一回思。龙鱼不爽铁泉梦，膏泽涓涓出洞扉。
神乐观同年会八章
作者：霍韬
朝代：明
体裁：四言诗

煦彼梧暾，煦彼柳风。梧暾斯曛，太和融容。柳风斯薰，太和谁同。我有朋友，义乐和充。（一章）和充和乐，工瞽奏功。曰我友燕以嘉矣，乐畴言穷。良朋萃止，各奏尔忠。式时之忠，时佐治隆。（二章）际时治隆，时我武宗。我二三子，蹝趾巨踪。亦遹哲言，如鹏天运。而鹄天冲，龙天衢冲。（三章）我二三子，凤阙之东。气义之期，如云如龙，如鹏如鸿。曰遹盛际，大明赫空，葵心时倾。（四章）遹越廿年，萍水之从。鸿鸣云逵，鹦鸣谷中。听鸟鸣声，惕我肺胸。庶几今日，豫乐以融。（五章）豫乐则那，告闲在公。偕我二三子，偕我两雄。酌言之燕，味臭之浓。醉笑之燕，笑言咙咙。（六章）龙言则那，曰今日乐，宁止我躬。同年世讲，世德是崇。古有世恶，世济其凶，我无是同。（七章）是同则那，同德为荣。教诲我子，尔子是踪。相彼眇物，亦有駏蛩。誓言嗣人，嗣德令终。（八章）
祠堂诗五章
作者：霍韬
朝代：明
体裁：四言诗

穆穆我祖，鞠我后人。视我后人，支由体分。我子若孙，我弟若昆。念尔所生，勿替尔祖之心。（一章）凡人之生，均出父母。我为父母，乃有孙祖。何今之人，自有弟兄。无念所生，而利之争。兄弟利争，肉骨戈兵。（二章）妻子好合，如鼓瑟琴。兄弟聚阋，如商如参。兄弟商参，不念尔父母，矧念尔祖。穆穆我祖，念我孙子。同属于毛，同离于里。（三章）兄弟离矣，妻子肥矣。我之孙子，亦我仪矣。教诲我子，善我师之。昆弟利争，勿我似之。（四章）穆穆我祖，有俨其临。我弟及兄，而子及孙。皇皇骏奔，式念祖心。匪也洁牲，庶也临歆。（五章）
秋兴怀故山联寄金仁甫
作者：霍韬
朝代：明

秋飙一洒遍西郊，北极清宵斗柄高。皱撮紫虚悬圃见，却驰白马碧山豪。银河牛女怜清浅，玉羽星霜几鞬櫜。极目翠烟苍峤外，怪鹏何处起溟涛。
秋江饯别诗再赠巴山
作者：霍韬
朝代：明

鳌峰怅别，情未已也，溯流撑舟。追随楼航，直指灵洲，憩舟灵洲。陟妙高台，伫超然堂，倚松挂眸。抱此离忧，言言离忧，情未已也。
秦掌教考绩三章
作者：霍韬
朝代：明
体裁：四言诗

明明明廷，桐露斯零，桐鸟斯鸣。有鸟修翎，饮喙穗城。借涛南溟，借云北冥。听鸟凤和声。（一章）明明明命，普天保定，普天无竞。小人是正，君子是敬。显允君子，共天之威命。对扬威命。（二章）明明明德，于昭允塞。建民之极，作民彝则。显允君子，明德是率。是槱朴棫，是奏嘉绩。（三章）
竹轩四章
作者：霍韬
朝代：明
体裁：四言诗

萧萧脩竹，倚天扫云。爰有云根，爰有清阴。播时清阴，覆于苍旻。（一章）脩竹之下，有石有水。维石崔崔，维水瀰瀰。维水之枕，维石漱齿。枕水洗耳，漱石砺齿。（二章）脩竹之上，有鸾有凰。鸾食竹实，凤鸣竹冈。交交和音，大明之祥。谁有脩竹，于鸣且翔。（三章）脩竹之侧，谁构子之室。牖引竹风，牖引竹月。风清子襟，月凉子席。维月与风，庶几今夕。亦有友朋，亦奏琴瑟。爰奏琴瑟，和鸣无斁。于戏，维古之人之无斁。（四章）
粤有赠也三贤何子戴子麦子并时显庸才德亦埒六章
作者：霍韬
朝代：明
体裁：四言诗

粤有三贤，并时之选。顺德纯庵，励行不倦。澹轩廷尉，宦窭不闷。东轩麦子，中方外婉。粤是三贤，世辖德管。（一章）纯庵筮仕，视士如己。亦乃涖民，视民如子。乃晋风纪，芟弊振理。春如涖下，玉如洁己。（二章）澹轩作邑，守身如女，视民如子。民视澹轩，如父如母。匪予私云，语繇柱史。廿年仕禄，家栋壁倚。（三章）东轩麦子，早端趋轨。即之玉温，瞻之山峙。临江吉郡，古难化治。麦子贰治，璧如无訾。（四章）粤戴暨何，维侯维藩。粤麦伊何，司是布泉。并时才贤，并时茹连，并民所天。（五章）纯庵曰吁，予敢负民。澹轩曰吁，敢不畏天。东轩曰吁，予不畏民畏于天。渭氏曰吁，其勉旃。（六章）
约重游铁壁次阳峰张学士
作者：霍韬
朝代：明

铁壁溜泉挂玉霓，虬松蹲跂壁东西。漫游笑我先驰逐，胜境于君未品题。朱鹤飘遥天渐迩，锦林缭绕路非迷。秋清肯订重游约，呼鹤超升那用梯。
终慕卷四章
作者：霍韬
朝代：明
体裁：四言诗

北风自北，吹我裳衣。添我裳衣，我心则悲。我心则悲，宁或之知。于彼树矣，北风吹之。北风北风，孰知我哀。（一章）北风自北，吹我衣裳。添我衣裳，我心则皇。我心则皇，宁或之将。露风凉凉，雨雪雱雱。朗天清霜，于以侑伤。（二章）北风自北，其声晰晰。凄我庭除，鸣我金铁。泠我萱草，搅我胸臆。其搅维何，捲我书籍。其籍维何，父也手泽。昊天昊天，曷其有极。（三章）北风自北，其声渊渊。乃心凄矣，感此杯圈。匪杯圈则悲，母氏之故。维母氏之故，怯此霜露。履此霜露，靡泣靡诉。昊天昊天，有此霜露。（四章）
经金山用杜韵四首
作者：霍韬
朝代：明

万里波光填空白，一拳浮沤见山青。金鳌背出蜃楼幻，砥柱中撑鹍涛行。龙漱石潭春气暖，日腾紫水晓烟晴。凭高踏破琼瑶窟，鸾鹤箫笙天外声。火轮西碾鹤喙暖，玉兔东飞僧磬寒。兀嵂见尔中流影，奔波不惊万古看。寻芳步虚淩石磴，大醉吊古空金坛。鼋鼍戏跃澄潭下，魂梦岂知海宇宽。镜里楼台影着僧，琼瑶浮漾银棱层。颓波滚滚羡孤跂，绝径登登又短藤。透出空虚虬角碧，撑持海宇石骨胜。鼋鼍卧听磬声晓，觑破天心谁许曾。蜀雪荐凉春浪满，海涛割瘦夜潮生。吐吞星斗波心净，跳跃龙鱼石罅行。隔岸杉松搂鹤影，半天钟磬彻秋清。鸡声唤破沧浪月，遥见擎空玉柱明。
经金山用杜韵四首·其一
作者：霍韬
朝代：明

万里波光填空白，一拳浮沤见山青。金鳌背出蜃楼幻，砥柱中撑鹍涛行。龙漱石潭春气暖，日腾紫水晓烟晴。凭高踏破琼瑶窟，鸾鹤箫笙天外声。
经金山用杜韵四首·其三
作者：霍韬
朝代：明

镜里楼台影着僧，琼瑶浮漾银棱层。颓波滚滚羡孤跂，绝径登登又短藤。透出空虚虬角碧，撑持海宇石骨胜。鼋鼍卧听磬声晓，觑破天心谁许曾。
经金山用杜韵四首·其二
作者：霍韬
朝代：明

火轮西碾鹤喙暖，玉兔东飞僧磬寒。兀嵂见尔中流影，奔波不惊万古看。寻芳步虚淩石磴，大醉吊古空金坛。鼋鼍戏跃澄潭下，魂梦岂知海宇宽。
经金山用杜韵四首·其四
作者：霍韬
朝代：明

蜀雪荐凉春浪满，海涛割瘦夜潮生。吐吞星斗波心净，跳跃龙鱼石罅行。隔岸杉松搂鹤影，半天钟磬彻秋清。鸡声唤破沧浪月，遥见擎空玉柱明。
胡节庵联舟英德某所闻教者数夕矣皆心学也圣贤成己成物之训也某深自惭负无听教之地谨因先生赠贲翁诗附赘见愿学之悃焉
作者：霍韬
朝代：明

百世可谁山斗名，三江心传师周程。秕糠境界归浮沬，松柏风霜不世情。巧出拙归终属伪，外由中应始存诚。兰舟桂桨连宵话，愧我从前学未成。
苏一峰考迹三章
作者：霍韬
朝代：明
体裁：四言诗

驱车迢迢，自南长安。厉风驰冰，趋北长安。驰驱则那，皇国光之观。（一章）驱车迢迢，厉龙江干。度龙江干，沐北风寒。岂曰忌伊风寒，我中衷丹。（二章）驱车迢迢，沐北风寒。回瞻南畿，亦北风寒。我奏我绩，矢我衷丹。（三章）
衍圣公酬述四章
作者：霍韬
朝代：明
体裁：四言诗

昔迹洙泗，亦涉其流。涉流潺湲，不以济舟。岂彼流水，不以济舟。漪彼流水，不以济舟。万里清流，万古安流。会海共壑，区宇扶浮。（一章）昔迹洙泗，亦问其源。其源脉脉，其悠渊渊。岂彼造次，是可问津。浴彼洙水，既浴我尘。浴彼泗水，复浴我尘。尘斯浴矣，敢云问津。饮彼洙水，既洗我心。饮彼泗水，亦洗我心。我心则洗矣，敢云问津。（二章）昔迹洙泗，亦瞻孔林。维桧斯茂，维柏斯森。猗彼桧根，今几千春。猗彼柏阴，今几千春。瞻彼桧矣，天露为之溉。瞻彼柏矣，天露为之泽。粤桧与柏，实天生德。泽彼桧柏，万世之阴。勿剪桧柏，万世之心。（三章）昔迹洙泗，亦望岱宗。万仞其遥，万仞其崇。眇予小子，南荒之弃。望山斯登，望流斯溯。矧伊岱宗，四岳所视。彼何人斯，允怀岱宗。彼何人斯，同陟岱宗。瞻彼岱宗之人兮，悠悠我心兮。（四章）
读桂文襄公志铭有感联句
作者：霍韬
朝代：明

水流怪石激悲声，遥眺云山无限情。北极宾春梅气暖，东溟盥日海波平。泰阶凝瑞稀千古，圣学缉熙仰大明。重忆哲人冰雪夜，剔灯搔首读碑铭。
贺刘惟静乃子新进士公事到南都与同年会
作者：霍韬
朝代：明

甲戌岁之春，廿六年以来。謇予谒南宫，眇踪岭海隈。宪宪宫保公，世业树庭槐。予时见硕人，李桃门为开。硕人未予知，岳瞻怀自敦。岂云倖天侥，骥尘予蹇追。会觏殊路岐，邈矣隔烟埃。予久梦林丘，羡君尔阶台。倏觏旧庭槐，烂门盈新栽。瑞阴庇朝阳，紫气袭芝阶。老梧鸣彩鸾，柏霜不为摧。羡此世德家，仰之首几回。所少此欢燕，何时供贺杯。心忙未云足，聊寄垄头梅。
贺梁俭庵寿诗
作者：霍韬
朝代：明

松擎增山高，泉流增海深。松劲与泉清，照映此翁心。海深豢鱼龙，山高缊璆琳。炼此皎洁姿，坐调清庙音。八极占太平，时听海山吟。
赠吴白楼尚书南京吏部四章
作者：霍韬
朝代：明
体裁：四言诗

汨彼流水，东会于河。质彼君子，蕴德则嘉。蕴德君子，皇家肤硕。垂四十年，凤鸣天极。（一章）汨彼流水，会宗于海。质彼君子，令德靡悔。令德君子，髦士所仪。乃兹远矣，予曷其仪。君子行役，皇图所毗。君子所毗，皇祖始基。（二章）汨彼流水，会通于淮。质彼君子，蕴德不可涯。友僚之浃，莫或尔猜。圣人御极，宜尔左右。尔董南畿，肤公先奏。奏尔肤公，归佐元后。（三章）汨彼流水，会通于江。质彼君子，蕴德孔良。蕴德君子，范南畿士。范此髦士，可鸾可凤，可桐可梓。范此髦士，归报圣天子。（四章）
赠大司马泰凤山致政
作者：霍韬
朝代：明

矫矫彼黄鹤，翻然淩层云。俯视浮云流，平见秦山尘。鹤栖不择枝，茕桧良自珍。鹤饥不择飧，撮粱聊自欣。何年插两翰，鹤盟长两邻。
赠孙少参应奎
作者：霍韬
朝代：明

客有忘言子，遗我素弦琴。携琴入我庐，南薰披衣衿。一鼓鹤江皋，再鼓鸾梧林。我聆客琴音，悠然得我心。夏夜梦梧鸾，五色云与翔。云绘梧鸾辉，梧荐旦云芳。梦觉忽失之，淩晨不能忘。岂伊梧鸾神，宜揽我衷肠。岂伊德吉辉，照我蠹桂房。岂伊好脩畴，鸾德耀朝阳。岂伊鸾遐翔，起予心怀将。予怀则何如，瞻彼蹊下李。眷言摘其实，食实知伊始。彼李非硕实，曾不譬荆杞。又如万仞积，篑土尔所趾。古学崇忠信，进脩则吾子。眷言骋西辙，寤怀畴其已。寤怀灵修子，何年际朝阳。鸾德仪梧桐，五色映阳光。簸扬照天隅，洁翎溥清霜。翔翔蜀路长，糈粲犹自芳。溟有眠云鸟，念尔无衣裳。赠尔贴云羽，祈尔从云翔。令德慎修涂，矢矢无言忘。
赠孙少参应奎·其一
作者：霍韬
朝代：明

客有忘言子，遗我素弦琴。携琴入我庐，南薰披衣衿。一鼓鹤江皋，再鼓鸾梧林。我聆客琴音，悠然得我心。
赠孙少参应奎·其三
作者：霍韬
朝代：明

予怀则何如，瞻彼蹊下李。眷言摘其实，食实知伊始。彼李非硕实，曾不譬荆杞。又如万仞积，篑土尔所趾。古学崇忠信，进脩则吾子。眷言骋西辙，寤怀畴其已。
赠孙少参应奎·其二
作者：霍韬
朝代：明

夏夜梦梧鸾，五色云与翔。云绘梧鸾辉，梧荐旦云芳。梦觉忽失之，淩晨不能忘。岂伊梧鸾神，宜揽我衷肠。岂伊德吉辉，照我蠹桂房。岂伊好脩畴，鸾德耀朝阳。岂伊鸾遐翔，起予心怀将。
赠孙少参应奎·其四
作者：霍韬
朝代：明

寤怀灵修子，何年际朝阳。鸾德仪梧桐，五色映阳光。簸扬照天隅，洁翎溥清霜。翔翔蜀路长，糈粲犹自芳。溟有眠云鸟，念尔无衣裳。赠尔贴云羽，祈尔从云翔。令德慎修涂，矢矢无言忘。
赠巴山
作者：霍韬
朝代：明

倚天孤剑十年磨，惜惜光阴暗里过。未断蛟龙先浩叹，便寒星斗可如何。无为只许禅心寂，有泪常嗟世变多。今夜送公须尽醉，不将豪气问东波。
赠巴山歌三章
作者：霍韬
朝代：明
体裁：四言诗

凝凝白云，在江之浦。江水则清，江水则紫。有鸟于飞，磨云毛羽。云斯归处，鸟斯归处。戢翎戢翎，在江之浒。簸云簸云，戢翎谁语。（一章）凝凝白云，巴山之峰。巴山有菊，巴山有松。云浥菊英，云蒙松龙。采菊采菊，采松采松。乐只无厌，惟巴山翁。（二章）凝凝白云，长风吹之。白云孤飞，鹤翎批之。白云九千仞，鹤翎九千仞。白云九万里，鹤翎九万里。（三章）
赠廷尉丞徐枫冈考绩
作者：霍韬
朝代：明

行行重行行，康庄驰骊黄。今年棘丛阴，昔年柏府霜。运此柏霜心，棘丛春泽深。行逢问南畿，毋诵民劳吟。
赠戚邑侯遐思诗四章
作者：霍韬
朝代：明

天王圣神，普念我民。惠有贤侯，借春于南。侯燠我衣，侯饲我饥。侯之去矣，入于王畿。我攀侯辕，薄慰我思。天王圣神，念我南海。惠有贤侯，于我邑宰。维侯则慈，维政弗私。侯之去矣，入于天墀。我攀侯辕，薄慰我思。天王圣神，念我南人。惠有贤侯，俾乂我民。维侯则仁，维政则均。侯之去矣，遥遥车音。我攀侯辕，薄慰我心。天王圣神，念我民隐。惠有贤侯，恤我艰窘。侯刑则轻，侯赋则省。侯之去矣，孰嗣徽音。我攀侯辕，薄慰我心。
赠戚邑侯遐思诗四章
作者：霍韬
朝代：明
体裁：四言诗

天王圣神，普念我民。惠有贤侯，借春于南。侯燠我衣，侯饲我饥。侯之去矣，入于王畿。我攀侯辕，薄慰我思。（一章）天王圣神，念我南海。惠有贤侯，于我邑宰。维侯则慈，维政弗私。侯之去矣，入于天墀。我攀侯辕，薄慰我思。（二章）天王圣神，念我南人。惠有贤侯，俾乂我民。维侯则仁，维政则均。侯之去矣，遥遥车音。我攀侯辕，薄慰我心。（三章）天王圣神，念我民隐。惠有贤侯，恤我艰窘。侯刑则轻，侯赋则省。侯之去矣，孰嗣徽音。我攀侯辕，薄慰我心。（四章）
赠方棠陵用陶饮酒韵
作者：霍韬
朝代：明

倾盖江之皋，送君远何之。棠陵挺孤馆，正放莲花时。湘汀虽有兰，馨芬不如兹。眇予托孤踪，山灵纳不疑。盘桓数杯酒，神魂纠交持。神鬼托伊何，絓搆石屋山。永矢也弗谖，先民代我言。鼎鼎此头颅，谅不逾百年。弃损落世尘，身后将何传。传心棠陵子，超旷不世情。山寺当家居，诗神擅时名。持此磊落资，亦足满一生。况负康济心，宠辱非所惊。努力慎攸往，讵谓渠小成。成此石屋馆，朝朝见鹤飞。日暮鹤未归，使我心转悲。岂彼大泽隈，稻粱故依依。石屋有高松，寒巢待鹤归。雪零万卉枯，贞姿逝不衰。古云重久要，矢矢愿无违。违世非独立，特避尘俗諠。所以结孤馆，故投林壑偏。倦对寒松寐，兴到便登山。日仄坐松扃，山僧乞食还。搔首发孤完，此意谁与言。言纶纷千古，谁求一个是。孔孟圣贤徒，不愠世俗毁。棠陵非违世，亦非屑屑尔。邀我石屋山，山花贡绵绮。绮罗满林谷，霞云耀其英。天造此冲素，俾君适其情。巾车恣独游，日夕盖独倾。兴来作越讴，清声聊自鸣。前古知音谁，或者孤山生。生值圣明时，况尔俊颖姿。秋江漱寒玉，老柏撑孤枝。辞华咳唾间，亦复多瑰奇。慎尔致远具，及时宜有为。丈夫跨宇宙，滕萝非久羁。羁足石屋山，日午云未开。披云出嵯峨，一啸畅孤怀。酣卧松根石，非云与时垂。褰裳涉楚津，谅敢为栖栖。湘江泽久枯，赤子困途泥。雨旸不时若，徵非阴阳谐。正道义已沦，异说况复迷。凭谁扬真风，时此一挽回。回首廿年前，赤子未泣隅。此时乃何时，埃霾翳前途。饿累扶出疆，是为谁所驱。北燕南适楚，触目悲有馀。玉食策肥驷，俯仰惭诸居。居高岂不可，要自有其道。古人邹曾叟，遑遑走到老。视彼热路俦，真成一枯槁。由今越百祀，谁居真丑好。人为万物灵，各自有至宝。古贤悟兹理，所以出世表。表表大丈夫，志岂在一时。行义达其道，立诚修其辞。暗室独知时，上帝临在兹。岂彼盗名徒，白黑纷狐疑。隐显肺肝露，嗟嗟徒自欺。古道坦且夷，毕力往从之。之君好独游，止宿耽幽境。此行过沅水，有士眼长醒。精神或云觏，渠情君当领。举世尚汶汶，神悟谁其颖。真风久不回，尚论几先炳。炳几尚明哲，古贤闲未至。介石慎守贞，混混托沉醉。干几其至矣，保身乃其次。濂溪轻重论，识早是所贵。行行过道州，面领此真味。味薄在世情，身托在安宅。古人久已逝，古道犹遗迹。若计功利徒，屈指便千百。古云犹至公，贵人发亦白。禽兽同斯灭，岂不足可惜。惜惜此光景，古贤亦曾经。不知何修为，遂尔臻大成。我也徒浮生，世辙殊未更。多君幸兹遘，谈论披径庭。君过九疑路，南薰琴再鸣。逸响递樵云，慰我居山情。情投各有适，感应异其风。君子握化机，所贵立大中。巧谲疑大智，滑稽诧圆通。世路所以巇，入室且弯弓。弓张射飞鸟，巧者犹能得。君子履周道，岂为多岐惑。义命良独安，行止顺通塞。远之垂万世，近之范一国。珍重君此行，时哉惟语默。默默非讷言，汲汲非求仕。所贵审此心，为人与为己。君子慎决机，有耻与无耻。两端毫发间，一落便千里。世路久波翻，谁复振维纪。至人无容心，流行遇坎止。君行尚自珍，万世良足恃。衡湘古雄邦，风气犹颇真。民居限山溪，习尚犹古淳。羲黄虽世隔，濂溪迹尚新。九疑留舜辙，桃源嗟暴秦。迫今百代下，湮沦同飞尘。君行过湘江，敦古心应勤。精神苟相契，异世情自亲。不瑕圣孔父，从渠好问津。他年石屋归，为藏折角巾。候我采药来，山花我主人。
赠方棠陵用陶饮酒韵·其一
作者：霍韬
朝代：明

倾盖江之皋，送君远何之。棠陵挺孤馆，正放莲花时。湘汀虽有兰，馨芬不如兹。眇予托孤踪，山灵纳不疑。盘桓数杯酒，神魂纠交持。
赠方棠陵用陶饮酒韵·其七
作者：霍韬
朝代：明

绮罗满林谷，霞云耀其英。天造此冲素，俾君适其情。巾车恣独游，日夕盖独倾。兴来作越讴，清声聊自鸣。前古知音谁，或者孤山生。